text:
O se lotofaafetai … e maua mai i le faaali atu o le lotofaafetai i lo tatou Tama Faalelagi mo Ana faamanuiaga, ma i latou o loo siomia ai i tatou mo mea uma latou te aumaia i o tatou olaga.
O se sauniga ofoofogia lenei. Ina ua tofia au e avea ma Peresitene o le Ekalesia, sa ou faapea atu, “O le a ou aveina se tofiga mo a’u lava. O le a avea au ma faufautua o le Aufaipese a le Tapeneko.” E ese lo’u mitamita i la’u aufaipese!
Na fai mai lo’u tina ia te au i se tasi aso, “Tommy, ua ou matua mitamita lava i mea uma ua e faia. Ae, e tasi lava la’u faamatalaga lea e fai atu ia te oe. Sa tatau ona ave pea lau ta piano.”
Ona ou alu lea i le piano ma ta ai se pese mo ia: “Tatou o, [tatou o] i se aso fanau.” 1 Ona ou sogi atu lea i lona muaulu, ae tago mai opo atu au.
Ou te mafaufau ia te ia. Ou te mafaufau i lo’u tama. Ou te mafaufau i na Pulega Aoao uma sa latou faatosinaina a’u ma isi, e aofia ai fafine ua oti a latou tane sa ou asiasi i ai—85 o i latou—na ave i ai se moa tao, o nisi taimi o sina tupe itiiti e tuu i a latou taga.
Sa ou asiasi i se tasi i le tuneva o le po. O le vaeluapo, ma sa ou alu i le nofoaga o tagata matutua, ma sa fai mai le teine talitelefoni, “Ou te iloa ua moe o ia, ae na fai mai e fafagu o ia, aua na fai mai, ‘ou te iloa o le a sau o ia.’”
Sa ou uuina lona lima; sa ia ta’u mai lo’u igoa. O la lava sa ala. Sa ia oomiina lo’u lima i ona laugutu ma fai mai, “Na ou iloa lava e te sau.” Ia o le a ou le sau faapefea?
Na ootia au i musika matagofie i lena aso.
O’u uso e ma tuafafine pele, ua tatou faalogo atu i savali musuia o le mea moni, o le faamoemoe, ma le alofa. Ua liliu atu o tatou mafaufauga ia te Ia o lē togiolaina a tatou agasala, o lē na faasino mai ia i tatou le ala e ola ai, ma le ala e tatalo ai, ma o lē sa faailoa mai i Ana lava faatinoga ia faamanuiaga o le auauna atu—o lo tatou Alii ma le Faaola, o Iesu Keriso.
I le tusi a Luka, mataupu e sefulufitu, tatou te faitau ai e uiga ia te Ia:
“Ua alu malaga atu o ia i Ierusalema, ua ui atu i Samaria ma Kalilaia.
“Ua oo atu ia i le tasi aai, ona fetaiai lea ma ia o tagata lepela e toatinoagafulu, ua tutu mamao mai i latou:
“Ua latou alalaga mai, ua faapea mai, Le Alii e, Iesu, ia e alofa mai ia te i matou.
“Ua silafia e ia, ona fetalai atu lea o ia ia te i latou, Ina o ia, ia faaali atu outou i faitaulaga. Ua latou o, ona faamamaina lea o i latou.
“O le tasi o i latou, ua na iloa ua faamaloloina ia, ona toe foi mai lea o ia, ua vivii atu i le Atua ma le leo tele;
“Ua faapau fao i ona vae, ua faafetai mai ia te ia: o le Samaria foi o ia.
“Ona fetalai atu lea o Iesu, ua faapea atu, E lei faamamaina ea le toatinoagafulu? a o ifea le toaiva?
“Ua le iloa ni e toe foi mai e vivii atu i le Atua, na o lenei tagata ese.
“Ua fetalai atu o ia ia te ia, Ina tulai ia, ina alu; ua e ola i lou faatuatua.” 2
Na ala mai i se seumalo faalelagi, o i latou na sa lepela, sa faasaoina mai i se oti mataga, sa faifai malie mai, ma sa toe tuuina atu i ai se avanoa fou e ola ai. O le lotofaafetai na faaalia e le toatasi, na alagatatau ai le faamanuiaga a le Matai, o le lē lotofaafetai na faaalia e le toaiva na alagatatau ai Lona lē fiafia.
Ou uso e ma tuafafine, pe tatou te manatua ea e faafetai atu mo faamanuiaga tatou te maua? O le tuuina atu o le faafetai ma le loto atoa, e le gata e fesoasoani ai ia tatou iloa o tatou faamanuiaga, ae e talaia ai foi faitotoa o le lagi ma fesoasoani mai ia tatou lagonaina le alofa o le Atua.
Na saunoa mai la’u uo pele o Peresitene Gordon B. Hinckley, “A outou ola i le lotofaafetai, tou te le ola i le valea ma le popole ma le manatu faapito; tou te ola i se agaga o le faafetai lea o le a fetaui lelei ma outou ma o le a faamanuiaina ai o outou olaga.” 3
I le tusi a Mataio i le Tusi Paia o loo i ai se isi tala o le lotofaafetai, o le taimi lea na faaalia mai e le Faaola. A o femaliuai o ia i le vao mo aso e tolu, e silia ma le 4,000 tagata sa mulimuli ma feoa’i faatasi ma Ia. Na alofa o Ia ia i latou, aua sa leai ni mea e ‘ai mo aso e tolu. Peitai, sa fesili Ona soo, “tatou te maua ifea ea i le vao ni areto e tele, ina ia maoona ai le motu o tagata ua toatele naua?” E faapei foi o le toatele o i tatou, sa na o le mea lava e lē o i ai na vaai i ai le au soo.
“Ona fetalai atu lea o Iesu ia te i latou, E fia ea ni a outou areto? Ona fai mai lea [o soo], E fitu, ma nai i’a lāuiti.
“Ona fetalai atu lea o [Iesu] i le motu o tagata ia latou taooto i lalo.
“Ona tago ai lea o ia i areto e fitu ma i’a, ua faafetai, ma tofitofi, ona avatu ai lea e ia i ona soo, ona avatu ai lea e le au soo i le motu o tagata.”
Matau, ma tuuina atu e le Faaola le faafetai mo mea sa i ai—ona mulimuli mai ai lea o se vavega. Ona aai ai lea o i latou uma lava, ua maoona; ua latou fu’e foi i toe ‘aiga, ua tutumu ai ete e fitu.” 4
Ua tatou oo uma lava i taimi tatou te tulimatai atu ai i mea tatou te le o maua, nai lo o tatou faamanuiaga. Fai mai le fai tofamanino Eleni o Epititusi, “O se tamalii poto e lē faanoanoa ona o mea na te le o maua, ae olioli i mea ua ia maua.” 5
O le lotofaafetai o se mataupu faavae faalelagi. Na tautino mai e le Alii e ala mai i se faaaliga na tuuina atu i le Perofeta o Iosefa Samita:
“Ia e faafetai i le Alii lou Atua i mea uma. …
“E leai se mea e faia e tagata e tausuai ai le Atua, pe faatupuina ai lona toasa i nisi, tau lava o lē lē tautino atu e i ai lana pule i mea uma.” 6
I le Tusi a Mamona ua ta’u mai ai ia “nonofo ma le faafetai i aso fai soo ona o le alofa ma manuia e tele ua foaiina mai e ia ia te outou.” 7
Po o a lava o tatou tulaga e i ai, ua tofu i tatou ma le anoanoai o mea e tatau ona faafetai ai, pe afai tatou te nonofo ma mafaufau i o tatou faamanuiaga.
O se taimi matagofie tele lenei e i ai i le lalolagi. E ui ina tele naua mea sese i le lalolagi i nei ona po, ae tele foi mea e sa’o ma lelei. Ua i ai faaipoipoga manuia, o matua e alolofa i a latou fanau ma ositaulaga mo i latou, o uo e amana’ia i tatou ma fesoasoani mai, o faiaoga e aoao atu. Ua faamanuiaina o tatou olaga i le anoanoai o auala.
E mafai ona tatou siitiaina i tatou lava, faapena foi ma isi, pe a tatou mumusu e tumau ai i le lalolagi o mafaufauga e le lelei ma atiina ae i o tatou loto se uiga faaalia o le lotofaafetai. Afai e faitaulia le lē lotofaafetai i agasala matuia, o lona uiga e avea le lotofaafetai ma se tasi o amio tauleleia e sili ona viia. Na fai mai se tasi e faapea, o le lotofaafetai e le gata e aupito sili i amio tauleleia uma, ae e faamatua uma i ai isi.” 8
E mafai faapefea ona tatou atiina ae i o tatou loto se uiga faaalia o le lotofaafetai? Na tuuina mai e Peresitene Iosefa F. Samita, le Peresitene lona ono o le Ekalesia, se tali. Fai mai a ia, “O le tagata lotofaafetai e anoanoai mea e vaai i ai i le lalolagi e ao ona faafetai ai, ma i lona la manatu, e sili atu ona mamana le lelei nai lo le leaga. E faatoilalo e le alofa le lotoleaga, ma e tuliese e le malamalama le pouliuli mai lona olaga.” Na ia faaauau, “E faataumaoia e le faamaualuga lo tatou lotofaafetai, ae tuu i ai le manatu faapito i lona tulaga. Pe le sili ea lo tatou fiafia i le i ai o se agaga lotofaafetai ma le alofa, e le tatau ea foi ona tatou matua faaeteete ina ia atiina ae, e ala i se olaga tatalo, se uiga faaalia e tumu i le faafetai i le Atua ma tagata!” 9
O loo ta’u mai e Peresitene Samita o se olaga e tumu i le tatalo, o le ki lea e maua ai le lotofaafetai.
Pe maua ea lo tatou fiafia ma le lotofaafetai i oa faaletino? Atonu e mo na o sina taimi. Peitai, o mea e maua ai le fiafia o’oo’o ma tumau ma le lotofaafetai, o mea ia e le mafai e tupe ona faatau: o o tatou aiga, o le talalelei, o uo lelei, o lo tatou ola maloloina, o o tatou gafatia, o le alofa tatou te maua mai ia i latou o loo vagavagaia i tatou. Ae paga lea, o nisi nei o mea ua tatou faatagaina i tatou lava e talia e aunoa ma le agaga faafetai.
Na tusia e le tusitala Peretania o Aldous Huxley, “O le toatele o tagata, e tofu ma se mana e toetoe e le i’u e talia ai e aunoa ma le agaga faafetai.” 10
O le tele o taimi tatou te manatu māmā ai i tagata tonu e sili ona tatau i ai la tatou faafetai. Aua tatou te faatalitali seia tuai tele mo i tatou ona faailoa atu lena lotofaafetai. I le ta’ua ai o ē pele ia te ia ua maliliu, sa tautino mai ai e se tasi tamaitai lona faanoanoa faapea: “Ou te manatuaina na aso fiafia, ma e tele ina ou moomoo maimau e pe ana mafai ona ou ta’u atu i taliga o ē ua oti le faafetai, lea sa tatau ona latou maua i lenei olaga ae ua le mafai.” 11
O le maliliu o ē pele e toetoe lava ina a lē alofia ai le oo mai o ni faanoanoaga i o tatou loto. Tatou faaitiitia na ituaiga o lagona i le mea e oo i ai le mafai faaletagata, e ala i le ta’u soo atu o lo tatou alofa ma le lotofaafetai ia i latou. Tatou te lē iloa lava po o le a le vave, o le a tuai tele ai.
O lona uiga la, o se lotofaafetai, e maua mai i le faaali atu o le lotofaafetai i lo tatou Tama Faalelagi mo ana faamanuiaga, ma i latou o loo siomia ai i tatou mo mea uma latou te aumaia i o tatou olaga. E manaomia ai se taumafaiga ma le loto i ai—seia oo ina tatou aoaoina moni ma atiina ae se uiga faaalia o le lotofaafetai. E tele taimi tatou te lagona ai le lotofaafetai ma faamoemoe e faafetai atu, ae galo ona faia po o le lē faia lava. Sa ta’ua e se tasi e faapea, o le lagonaina o le faafetai ae lē faailoaina atu, e pei lava o le afifiina o se meaalofa ae le aveina. 12
A oo ina tatou feagai ma luitau ma faafitauli i o tatou olaga, e tele lava ina faigata mo i tatou ona taulai atu i o tatou faamanuiaga. Peitai, afai e va’ili i le loloto ma saili i le mea e gata mai ai, o le a mafai ona tatou lagonaina ma iloa le tele o mea ua tatou maua.
O le a ou faamatala atu se tala i se aiga sa mafai ona maua faamanuiaga i le lotolotoi o faigata matuia. O se tala lenei sa ou faitauina i le tele o tausaga ua mavae, ma sa ou teuina ona o feau o loo aumai ai. Sa tusia e Gordon Green ma sa vaaia i se mekasini a Amerika i le silia ma le 50 tausaga talu ai.
O loo faamatala e Gordon na ola a’e o ia i se faatoaga i Kanata, lea e topetope ai o ia ma isi ona tei i le fale pe a tuua le a’oga, a o taaalo isi tamaiti ma o e feausi. Peitai, o lo latou tamā, sa i ai le mana e fesoasoani ai ia te i latou ia malamalama, e tua lelei la latou galuega. Sa faapitoa le moni o lenei mea pe a mae’a le taimi o le seleselega, pe a faamanatu e le aiga le Aso Faafetai, aua o le aso lena e faatonu ai i latou e lo latou tamā e faitau uma a latou mea ua i ai.
I le taeao o le Aso Faafetai, na te aveina ai i latou i le potu i lalo o loo i ai paelo apu, o pusa beets, o karoti ua teu i le oneone, ma le faaputuga o taga pateta, faapea foi pi, o sana, pi uumi, sieli, vine ma isi fualaau tuufagu ua tutumu ai a latou fata. Na te faatonuina tamaiti e faitau faalelei mea uma lava. Ona latou o lea i le pa manu ma faitau pe fia tone o vaomago, ma pe fia faaputuga o fusi saito i le falesaito. Latou te faitauina povi, puaa, moa, pīpī ma kusi. Fai mai lo latou tamā, sa manao e fia iloa po o le a le tulaga ua oo i ai la latou tapenaga, ae sa latou iloaina na manao moni lava o ia ia latou iloaina, i lena aso o le tausamaaga, le tamaoaiga ua faamanuiaina ai i latou e le Atua, ma ua tauia itula uma o lo latou galulue malosi. Ona iu ai lea, ina ua latou nonofo ifo i lalo mo le taumafataga sa saunia e lo latou tina, o faamanuiaga o le mea lea sa latou lagonaina.
Peitai, sa ta’ua e Gordon o le Aso Faafetai e sili ona ia manatuaina ma le faafetai, o le tausaga lea na foliga ai sa matua aunoa i latou ma se mea, e ao ona latou maua ai le lotofaafetai.
Na amata lelei lava le tausaga: sa totoe vaomago, tele fatu, e fa lapisi a puaa; ma sina tupe itiiti na tuu ese e le tamā ina ia mafai ona faatau ai i se aso se masini e sii ai ma la’u le vaomago—o se masini manaia sa na ona moemiti i ai le toatele o le au faifaatoaga e fia maua. O le tausaga foi lena, na oo mai ai le eletise i le taulaga—e ui e le’i oo mai i lo latou fale, aua sa latou le gafataulimaina.
I se tasi po a o faia le tāgā lavalava tele a le tina o Gordon, sa la’a atu lona tamā ma tago i le laupapa ta lavalava ma fai atu i lona toalua e alu e fai sana malologa ma fai ana suisuiga. Na ia fai atu, “E tele lou taimi e alu e tata ai lavalava nai lo le moe. Pe e te manatu ua lava ia o lea ae aumai le eletise?” E ui lava ina ua faagaeetia i le faamoemoe, ae sa maligi ona loimata ina ua mafaufau o lona uiga o le a le faatauina le masini e la’u ai le vaomago.
O lea na ta’i atu ai loa laina eletise i lo latou auala i le tausaga lena. E ui foi ina lē mata’ina, ae sa maua se latou masini ta lavalava e alu lava ia i le aso atoa, ma matauila mananaia e tautau mai taualuga taitasi. Sa le toe i ai ni moli matagi e faatumu i le suauu, lē toe i ai ni vavae e ta’oti, lē toe i ai ni alaasu palapala e fufulu. Sa toe sili i luga moli matagi.
O le oo mai o le eletise i la latou faatoaga, sa toetoe o le mea lelei mulimuli lea na tupu ia i latou i lena tausaga. O le taimi lava na amata ai ona tatupu a’e a latou laau totō, na amata ai foi timuga. Ina ua maui atu le vai, sa leai se laau na totoe. Sa latou toe amata ona totō, ae na toe faatamaia uma foi e le timu. Sa pala a latou pateta i le eleele. Sa latou faatauina atu nisi o a latou povi ma puaa uma ma isi manu o lafu sa latou faamoemoe e tuu, i ni tau sa matua maualalo lava aua o le mea lea sa faia e tagata uma. Na pau lava la latou seleselega na maua i lena tausaga o se pupu lakisi lea na sao mai le afā.
Ona toe oo mai foi lea o le Aso Faafetai. Fai mai lo latou tina, “Atonu e sili ona faagalo i lenei tausaga. Ua leai foi se kusi o totoe.”
Peitai, i le taeao o le Aso Faafetai, sa tu mai le tamā o Gordon ma se lapiti po’a ma fai atu i lona toalua e faavela. Sa amata ma le tomumu le galuega, e ta’u atu ai o le a umi se taimi e faavela ai le la mea fefeu. Ina ua tuu i luga o le laulau ma ni nai lakisi sa totoe, sa lē fia aai ai tamaiti. Sa tagi le tina o Gordon, ona faia ai lea e lona tamā se mea uiga ese. Sa alu o ia i le taualuga o le fale, ma to mai se moli matagi, ma tuu i luga o le laulau ma tutu. Sa ia faatonuina tamaiti e tapē moli eletise. Ina ua totoe ai na o le moli matagi, sa tau le talitonu i latou sa faapena le pogisa sa i ai muamua. Sa latou le iloa pe na mafai faapefea ona latou iloa se mea e aunoa ma le susulu malamalama e maua i le eletise.
Sa faamanuia meaai, ona aai ai lea o tagata uma. Ina ua uma le tausamiga, sa latou nonofo filemu uma.
Sa tusia e Gordon, “I le muitiiti faatauvaa o le moli matagi tuai, sa matuai toe manino ai la matou vaai. …
O se taumafataga manaia. O le lapiti po’a sa pei o le tofo o se pīpī, o lakisi foi sa sili ona manaia lona tofo nai lo se isi taimi matou te manatua. …
O lo matou aiga, e ui lava i mea sa matou le maua, sa matua ‘oa lava ia i matou.” 13
Ou uso e ma tuafafine, o le faailoa atu o le lotofaafetai e tauagafau ma mamalu; o le faaali atu o le lotofaafetai e agalelei ma tamalii; ae o le ola ma le lotofaafetai i o tatou loto o le pa’i atu lea i le lagi.
A o faaiu atu la’u tautalaga i lenei taeao, ou te tatalo, e faaopoopo atu i isi mea uma tatou te faafetai ai, ia tatou manatua lo tatou lotofaafetai i lo tatou Alii, o Iesu Keriso. Ua maua i Lana talalelei mamalu ia tali i fesili aupito maoae o le olaga: O fea na tatou o mai ai? Aisea ua tatou i ai iinei? O fea e o i ai o tatou agaga pe a tatou oti? E aumaia e le talalelei ia i latou o loo soifua i le pogisa, le malamalama o le upumoni faalelagi.
Sa Ia aoaoina i tatou i le ala e tatalo ai. Sa Ia aoaoina i tatou i le ala e ola ai. Sa Ia aoaoina i tatou i le ala e oti ai. O Lona soifua o se talatuu o le alofa. Na Ia faamalolo i e mama’i; sa Ia faamalosiau i e matitiva ma sauaina; sa Ia laveai i le tagata agasala.
I le iuga, sa tuua na o Ia. Sa masalosalo nisi Aposetolo; sa faalataina o Ia e le tasi. Sa tutui e fitafita Roma Lona itu. Sa faaumatia e tagata fouvale Lona soifua. Ae o loo tatagi mai i le mauga o Kolokota ana upu faamomoiloto, “Lo’u Tama e, ia e faamagaloina atu ia te i latou; aua ua latou le iloa le mea ua latou faia.” 14
O ai lenei Tagata o le faanoanoa, ua masani foi ma le tiga”? 15 O ai ea lenei Tupu mamalu,” 16 o le Alii o alii? O Ia o lo tatou Matai. O Ia o lo tatou Faaola. O Ia o le Alo o le Atua. O Ia o le tupuga o lo tatou faaolataga. O loo tālo mai o Ia, Mulimuli mai ia te au.” 17 Ua Ia aoao mai, “Ina alu ia, ma ia faapea ona fai.” 18 Ua ia aioi mai, “Ia outou tausi mai i a’u poloaiga.” 19
Tatou mulimuli ia te Ia.Tatou faata’ita’i i Lana faaa’oa’oga. Ia tatou usiusitai i Ana upu. A tatou faia lena mea, ua tatou tuuina atu ia te Ia le meaalofa faalelagi o le lotofaafetai.
O la’u tatalo faamaoni, mai lo’u loto, ia mafai i o tatou olaga taitasi, ona atagia mai ai lena uiga faale-atua o le lotofaafetai. Talosia ia faatumulia ai o tatou agaga, i le asō ma le faavavau. I le suafa paia o Iesu Keriso, amene.
Show References
-
1. John Thompson, “Birthday Party,” Teaching Little Fingers to Play (1936), 8.
-
2. Luka 17:11–19.
-
3. Teachings of Gordon B. Hinckley (1997), 250.
-
4. See Mataio 15:32–38; faaopoopo le faamamafa.
-
5. The Discourses of Epictetus; with the Encheiridion and Fragments, trans. George Long (1888), 429.
-
6. Mataupu Faavae ma Feagaiga 59:7, 21.
-
7. Alema 34:38.
-
8. Cicero, in A New Dictionary of Quotations on Historical Principles, sel. H. L. Mencken (1942), 491.
-
9. Joseph F. Smith, Gospel Doctrine, 5th ed. (1939), 263.
-
10. Aldous Huxley, Themes and Variations (1954), 66.
-
11. William H. Davies, The Autobiography of a Super-Tramp (1908), 4.
-
12. William Arthur Ward, in Allen Klein, comp., Change Your Life! (2010), 15.
-
13. Sii mai le H. Gordon Green, “The Thanksgiving I Don’t Forget,” Reader’s Digest, Nov. 1956, 69–71.
-
14. Luka 23:34.
-
15. Isaia 53:3.
-
16. Salamo 24:8.
-
17. Mataio 4:19.
-
18. Luka 10:37.
-
19. Ioane 14:15.


c: text/html

text:
Tala o Faamasinoga
ANDRE VILLAR
O le Aso Faraile o le vaiaso nei lea ua fa’amoemoe e o’o atu i ai, ua mautu le maliliega lea ua fa’amoemoe le malo latou te sainia ma le alii o Andre Villar, e pei ona fa’aalia e lana loia, o Leslie Cardin, i luma o le Fa’amasinoga Maualuga, ina ua vala’au lenei mata’upu.
E le i fa’ailoa e Cardin tu’utu’uga o lea maliliega.
O Villar o lo o tu’ua’ia e le malo i moli’aga mamafa e tolu e aofia ai le talepe fale i le tulaga muamua, lua moli’aga o le gaoi, atoa ai ma le moli’aga mama o le fa’aleaga meatotino i le tulaga tolu, ona o se fa’alavelave na tulai mai i le masina o Oketopa 2011, lea o lo o tu’ua’ia ai o ia i lona ulufale fa’amalosi i totonu o le lotoa a le Falemai i Tafuna, ma ia fa’aleagaina ni vaega o ona ofisa e aofia ai ma lona ave fa’agaoi o ni ta’avale se lua a le falemai.
O lo o taofia pea Villar i le to’ese i Tafuna ina ua le mafai ona ia totogia le vaega tupe lea sa fa’atulaga e le fa’amasinoga e tatala ai o ia i tua.
FAILA MOLIAGA MAMAFA FAASAGA I LE AU TALEPE FALE
O le taeao ananafi na fa’atoa faila ai e le malo moliaga mamafa fa’aopoopo, e fa’asaga i alii laiti e ta’i 15 tausaga le matutua, lea ua tu’ua’ia i lo la osofaia o se faleoloa i Satala i le fa’ai’uga o le vaiaso na te’a nei.
E ta’i tolu moliaga mamafa ua tu’ua’ia ai i laua nei, lea e aofia ai moliaga ta’ilua o le talepe fale i le tulaga muamua, fa’apea ai ma le moliaga e tasi o le gaoi.
I fa’amaumauga a le fa’amasinoga o lo o taua ai, o le po o le aso 5 o Ianuari, na osofaia ai e i laua nei se faleoloa i Satala, ma la gaoia ai ni oloa, ae o le po o le Aso Faraile na soso’o ai, na o la toe taumafai e osofa’i lea faleoloa, ae maua ai loa i la’ua.
Ua talia e le fa’amasinoga le talosaga a le loia fautua mo le malo ia Terri Bullinger ina ia tatala i tua i laua e fa’atali ai le toe vala’auina o le la mataupu, ina ia maua ai le avanoa e faaauau ai a laua aoaoga.
Ua fa’atonuina nei ali’i ina ia o la le toe tu’ua o la aiga, i le va o le 6 i le afiafi ma le 6 i le taeao, sei vagana ua latou malaga faatasi ma nisi o laua matua.
Ua fa’asa ona o la toe o’o i le faleoloa na la osofa’ia pe toe tia’i a’oga.
O le aso 25 Ianuari ua fa’atulaga e toe fofogaina ai le la mataupu.
IOE FANAU LAITI I MOLIAGA O LE INUPIA AE LEI ATOA 21 TAUSAGA
E toalua ni fanau talavou ua ioeina, i le taeao ananafi, moliaga sa tu’ua’ia ai i laua e le malo i le masina na te’a nei, i le tagofia o le ava malosi ae lei atoa le tai 21 tausaga le matutua.
O le tamaitai e 17 tausaga sa molia i lona tagofia o le ava malosi ae lei atoa le 21 tausaga i le aso 15 Tesema, ae o le alii e 16 tausaga sa ia ioeina moliaga o le inupia ae lei atoa le 21 tausaga faapea ai ma le faatupu vevesi i nofoaga faitele, ona o se faalavelave lea na mafua na tulai mai i Pago Pago i le aso 17 o Tesema.
Na faailoa e i laua uma nei i le faamasinoga, o pati sa faia a i laua ma nisi o a laua uo sa maua ai le avanoa la te tagofia ai le ava malosi.
Ua faatali se faaiuga a le faamasinoga mo i laua nei i se ripoti o le a saunia e le Ofisa Faanofovaavaaia, ina ia mafai ai ona vaavaai le faamasinoga i se ituaiga faasalaga talafeagai e fetaui mo i laua nei, e le gata e fautuaina ai i laua mo le agai i luma, ae foia ai foi le toe tulai mai o nisi solitulafono i le lumanai, e pei ona saunoa le alii faamasino ia John Ward II.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.

robotstxt: allowed

filter: keep


text:
O le afiafi o le Aso Faraile na tea nei, na faatautaia ai le Tauvaga Tausala o Samoa, aua le sailia o se tamaitai o le a tulai mai e fai ma sui o Samoa mo le tauvaga Tausala o le Pasefika, mo le 2013-2014.
O le tamaitai Tausala o Susana Fanueli, 23 tausaga, ua tulai mai na tau’aveina le pale o le Tausala o Samoa mo le 2013-2014, e sui i le tamaitai o Janine Tuivaiti, lea ua maea lona tofiga i lenei tausaga. O lea tauvaga tele, na faataunuuina lea i le Hall a tupulaga a le EFKS i Sogi.
I le maea ai o le tauvaga na ia saunoa mai ai ua lagona le faageetia ma le mafanafana o lona loto, ae le gata i lea, o le maua lea e ia o le tooa i taimi uma.
“E momoli atu lau faafetai i lou aiga, o au uo ma lau aufaigaluega atoa mo le lagolagoina o au lea ua mafai ai ona ou tulai mai e avea ma Tausala o Samoa mo lenei tausaga,” o lana saunoaga faatopetope lea i le maea ai o le tauvaga.
Na ia saunoa foi o le a ia galue malosi mo lenei tausaga ma le tausaga fou, ao avea ai o ia ma amepasa i totonu o le atunuu.
O le tamaitai ua faapaleina mo le Tausala o Samoa mo lenei tausaga, o le alo o Lupematasila Reti ma le tina o Legaasa Fanueli.
O ia o se tamaitai tuai o le Kolisi o Samoa, ma sa fa’amanuiaina o ia e ala i se fa’ailoga sikolasipi e suesue ai mo aoaoga i totonu o le Iunivesite a Victoria i Ueligitone i Niu Sila. O loo glaue nei Susana o ia o se Pule ma Suetusi sili a le Malo mo le taimi nei.
“Matou te ave le faafetai i le Atua, ona o lona alofa ua mafai ona faaiu lenei tauvaga ma le fiafia. Ou te faafetai foi i si au tama o Sana, ona o lona faaeaea aiga, ua mafai ai ona avea o ia ma tamatai Tausala o lenei tausaga” o le fa’amatalaga lea na tuuina mai e le tina o Lagaasa, ma lona mimita tele.
O fa’ailoga na manumalo ai le tamaitai o Susan, o le Ata Lelei ma le taleni.
O le tamaitai na mauaina le tulaga muamua, o Muliagatele Renera Thompson, o ia foi lea o le Tausala Samoa mai Ausetalia. O ia lea na mauaina le manumalo i le Puletasi ma le Ofu Faaleaganuu.
O le tulaga lua na mauaina lea e le tamaitai o loo lagolagoina lea e le Mahealani Islan Wear, le tamaitai o Teagan Martha Moore, o ia foi lea na manumalo i le Ofu taele ma le Taligafesili.
O le tulaga tolu, na sola ai le tamaitai o loo lagolagoina lea e Samoa Lokostyle, Isabel Chadwick, na manumalo i le Miss Personality.
O le fa’ailoga o le Internet, na maua lea e le tamaitai o loo lagolago e le Veronica, Agnes Warren ma le tamaitai o loo lagolago e le Lavashe Couture na ia mauaina le fa’ailoga o le National Tourism, Setatia Stowers Brown.


text:
Iloilo Matagaluega Fefa’ataua’iga tulafono laisene o pisinisi
Ua i ai le faamoemoe o le Matagaluega o Fefaatauaiga ma Alamanuia a le malo, o le a latou tuuina atu i le Fono Faitulafono la latou ata faataoto i le toe iloiloina lea o le tulafono e uiga i laisene pisinisi ma totogi o laisene pisinisi, i le maea ai lea ona tuuina atu o ni fautuaga mai le Sui o le Aufai Pisinisi i le atunuu.
Na taua e le Matagaluega i se latou ripoti faataitai na tuuina mai, o loo manino le tatau lea ona faia o ni suiga i le tulafono o loo i ai nei, aemaise lava le tulaga pagatia o loo i ai le tamaoaiga o le atunuu i le taimi nei.
O se tasi o suiga e pei ona atagia mai i le ata faataitai mai le Matagaluega, o le aveesea lea o totogi mo le laiseneina o pisinisi lea ua silia ma le 20 tausaga o i ai i le tulafono, ae tuu i ai le malosi i le Faatonusili na te faatulagaina ai totogi, atoa ai ma le tuuina atu o tupe e maua mai ai i se teugatupe faapitoa.
I le suiga faataitai lea ua tapena e le Matagaluega o loo taua ai, o le Faatonu o le a ia faatulai taiala ma tulafono mo le totogiina o laisene mo pisinisi fou, faafouina o se laisene pisinisi, poo le toe faia foi o nisi suiga i laisene pisinisi uma lava, ma ia faatumauina pea nisi totogi o loo manaomia e nisi vaega o le tulafono, sei vagana ua aloaia suiga fou ua fuafuaina.
O tupe uma lava o le a maua mai i le suiga lea o le tulafono o le a teuina i se teugatupe faapitoa, e faaaoga i nisi manaoga e aofia ai le tau o laisene ma le faamalosia o le tulafono, totogi, aoaoga, o mea faigaluega atoa ai ma faamaumauga, e pei ona taua i le fuafuaga a le Matagaluega lea ua faalauiloa mai.
E le gata i lea, ae ua faamoemoe o le suiga fou lea ua fuafuaina nei, o le a taofia ai le toe tulai mai o le tulaga lea e pei ona tulai mai i le taimi nei, i le talanoaina lea e le Fono o siitaga o totogi o laisene mo le taimi muamua, talu mai le 40 tausaga talu ai.
O le vaega lea e faatatau i le pili tupe lea na faaulu e le malo i le fono i le amataga o le tausaga nei, e sii ai totogi o laisene o pisinisi, lea o loo taoto ai lava i le fono i le taimi nei, e lei faia i ai sa latou faaiuga.
O le pili tupe lea o loo taua e le matagaluega i lana ripoti, o se tasi lea o pili tupe e fa i ai pili tupe na ave e le kovana i le fono ona o le manatu ia maua ai se fesoasoani tau tupe mo le malo, ina ua fetaiai ma faafitauli tau tupe, peitai o le atugaluga tele o le fono i le pili lea, o le silia lea ma le 100% o le siitaga, ma ua oo atu lava i le 600%.
O lea pili na matua tetee i ai le Asosi o le Aufai Pisinisi atoa ai ma isi foi pili tupe a le malo, ona o le talitonuga, o le mamafa o lenei avega o le a faaee atu i tauau o tagata faatau.
Ae i le talitonuga a le Matagaluega e pei ona latou taua, o le siitaga i totogi o laisene mo pisinisi, e le faia ina ia maua ai se tupe mo le malo, a ia mautinoa e mafai ai ona fesoasoani i le auala na faagaioi mai ai le tulafono mo pisinisi.
E le gata foi i lea, o le a fuafua foi siitaga i le tau o loo fausia ai le tulafono, ae le o le taumafai ina ia tali ai manaoga tau tupe a le malo.
faaliliu Ausage Fausia
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
LAUGA O LE ASO
Matagofie lenei taeao o le Aso Paia o le Atua. E vivii pea o tatou agaga i Le na faia i tatou uma. O le mataupu o lenei vaiaso. "Ua avea le laau mataga ma laau o le viiga" The tree of shame is made the tree of glory." Fai mai saunoaga a le tina matua ia Anthea Dove.
"Ina ua ou faitau i le tala i le laau na taina mai fai ai le satauro o Keriso. Ona ou faapea lea, " afai faatoa ta mai le laau ma faatopetope ona fau ai le satauro o Keriso, ai lava se mataga o foliga o le laau, ai e ma'ila'ila solo lma pi'opi'o le tino o le laau ma leai se matagofie ona o sa le lelei ona fai e tagata, ae ona ou toe faapea lea, ua tutusa lava ma le tino na tu'itu'i i ai i lenei la'au. Le malepeleme o foliga paia o Iesu, ona o le saua o le tagata. Peitai ina ua toe tu mai le Alii, na avea lenei la'au ma faailoga o le Ola Fou, o le faailoga o le Iesu Manumalo, na manumalo i le lalolagi atoa.
O le mataupu o le Aso Sa " O uluai laau." Na toto e le Alii i Etena. O laau na fua mai i fua eseese ma faatosina loto i tagata. Na toto ai le laau o le ola ma le laau e iloa ai le lelei ma le leaga. O laau ta te saoloto ai ma laau e fai ai a ta filifiliga. O le ta filifiliga e puipui lelei i laau na totoina e le Atua. O tagata o loo tu'inanau i le 'oa ma le tamaoaiga, le mamalu ma le paoa ua latou soona fai laau o le faatoaga a le Atua.
Fai nei le ta filifiliga. Ia fai Atamu ma Eva ma a'oa'oga ia i taua. Manuia le talaiina o le finagalo o le Atua i lenei aso e lana aufaigaluega. .. Ia faatumuina i tatou i mea alofa paia a le Atua.....God be with us all.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Vaega 112
1–10, O le Toasefululua ia latou auina atu le talalelei ma sii atu le leo o le lapataiga i atunuu ma tagata uma; 11–15, Ia latou ave i luga a latou satauro, mulimuli atu ia Iesu, ma fafaga ana mamoe; 16–20, O i latou o e e talia le Au Peresitene Sili ua talia le Alii; 21–29, E ufitia le lalolagi i le pouliuli, ma ua nao i latou o e e talitonu ma papatisoina o le a faaolaina; 30–34, O le Au Peresitene Sili ma le Toasefululua ua umia ki o le tisipenisione o le atoaga o taimi.
1 E Moni ua faapea ona fetalai mai o le Alii ia te oe laʼu auauna Tomasi: Ua Ou faalogoina au tatalo; ma ua o mai i luga au galuega alofa mama o se afaamanatuga i oʼu luma, mo i latou na, o ou uso, o e ua filifilia e molimau atu loʼu igoa ma eauina atu i fafo i totonu o atunuu uma, ituaiga, gagana, ma nuu, ma ua faauuina e ala i aʼu auauna.
2 E moni Ou te fai atu ia te oe, sa i ai ni mea itiiti i lou loto ma faapea foi ia te oe sa lē fiafia i ai Aʼu, o le Alii.
3 E ui i lea, talu ai ona ua e afaamaualaloina oe lava o le a faaeaina oe; o lea, ua faamagaloina au agasala uma mai ia te oe.
4 Ia afiafia lou loto i luma o oʼu mata; ma ia e molimau atu loʼu igoa, e lē nao i eNuuese, ae i itagata Iutaia foi; ma ia e auina atu laʼu upu i tuluiga o le lalolagi.
5 O lea, ia e afinafinau, i lea taeao i lea taeao; ma ia tuu atu lou eleo lapatai e alu atu i lea aso ma lea aso; ma a oo mai le po, aua neʼi tuua e e nonofo i le lalolagi ia tulemomoe, ona o lau tautala atu.
6 Ia faailoa atu le mea e te nofo ai i Siona, ma aua le asiiesea lou fale; ona ua i ai ia te Aʼu, o le Alii, se galuega tele mo oe e te faia, i le faasalalauina atu o loʼu igoa i totonu o le fanauga a tagata.
7 O lea, ia afusi i ou sulugatiti mo le galuega. Ia faasee foi ou vae, ona ua filiilia oe, ma ua taatia lou ala i totonu o mauga, ma i totonu o atunuu e tele.
8 Ma o lau upu o le a afaamaualalo ai le toatele o tagata maualuluga, ma o lau upu o le a faaea ai le toatele o e maualalalo.
9 O le a avea lou leo o se aoaiga i lē ua solitulafono; ma o lau aoaiga ia tuu ai le laulaufaiva o le taufaaleaga ia taofi lona faapiʼopiʼo.
10 Ia e alotomaualalo; ma o le a taitai ai oe e le Alii lou Atua i le lima, ma tuu mai ia te oe tali i au tatalo.
11 Ua Ou iloa lou loto, ma ua Ou faalogo i au tatalo e faatatau i ou uso. Aua le faailoga tagata e faasaga ia te i latou i le aalofa sili atu nai lo le toatele o isi, ae ia avea lou alofa ia te i latou e pei o oe lava ia te oe; ma ia faateleina lou alofa i tagata uma, ma ia i latou uma o e alolofa i loʼu igoa.
12 Ma tatalo mo ou uso o le Toasefululua. Apoapoai malosi atu ia te i latou ona o loʼu igoa, ma ia apoapoaiina i latou ia latou agasala uma, ma ia e faamaoni i loʼu aigoa i oʼu luma.
13 Ma a mavae atu o latou afaaosoosoga, ma epuapuaga e tele, faauta, o Aʼu, o le Alii, o le a Ou tautagotago i latou, ma afai latou te lē faamaaa o latou loto, ma lē faamalo o latou ūa e faasaga mai ia te aʼu, o le a ifaaliliu mai i latou, ma o le a Ou faamaloloina i latou.
14 O lenei, Ou te fai atu ia te oe, ma o le mea Ou te fai atu ai ia te oe, Ou te fai atu ai i le Toasefululua uma: Tutulai ia ma fusi i o outou sulugatiti, ma ave i luga a outou asatauro, mulimuli mai ia te aʼu, ma efafaga aʼu mamoe.
15 Aua le faaeaeaina outou lava; aua le afouvale i laʼu auauna o Iosefa; aua e moni Ou te fai atu ia te outou, ua Ou faatasi ma ia, ma o le a i luga o ia loʼu lima; ma o eki ua Ou tuu atu ia te ia, ma ia te outou foi, o le a lē aveesea mai ia te ia seia Ou alu atu.
16 E moni Ou te fai atu ia te oe, laʼu auauna e Tomasi, o oe o le tagata ua Ou filifilia e umia ki o loʼu malo, e faatatau i le Toasefululua, i le lautele i totonu o atunuu uma—
17 Ina ia mafai ona avea oe ma aʼu auauna e tatala le faitotoa o le malo i nofoaga uma e lē mafai ona o atu i ai laʼu auauna o Iosefa, ma laʼu auauna o aSini, ma laʼu auauna o eAilama;
18 Aua o luga o i latou ua Ou faataatia ai le avega a aulotu uma mo se vaitau itiiti.
19 O le mea lea, soo se mea latou te auina atu i ai oe, ia e alu, ma o le a Ou faatasi ma oe; ma o soo se mea e te folafola atu ai loʼu igoa o le a tatala mai ai se afaitotoa aoga ia te outou, ina ia latou maua laʼu upu.
20 Soo se tasi e atalia laʼu upu ua talia aʼu, ma o soo se tasi e talia aʼu, ua talia e ia i latou na, o le Au Peresitene Sili, o e ua Ou auina atu, o e ua Ou faia o fautua ia te outou, mo loʼu igoa.
21 O lenei foi, Ou te fai atu ia te outou, soo se tasi tou te auina atu i loʼu igoa, e ala i le leo o outou uso, o le aToasefululua, ua fautuaina mai i le ala tatau ma tuuina atu i ai e outou le epule, o le a i ai le mana e tatala ai le faitotoa o loʼu malo i soo se atunuu i soo se mea tou te auina atu i ai i latou—
22 O le tulaga e oo i ai le latou faamaualalalo o i latou lava i oʼu luma, ma tumau i laʼu upu, ma afaalogo i le leo o loʼu Agaga.
23 E moni, e moni, Ou te fai atu ia te outou, ua ufitia le lalolagi i le apouliuli, ma le pouliuli mafiafia tele i mafaufau o tagata, ma ua eleaga ai tagata uma i oʼu luma.
24 Faauta, ua vave ona oo mai o le atauimasui i luga o e o nonofo i le lalolagi, o se aso o le toasa, o se aso o le susunuina, o se aso o le faatafunaga, o le etagituʼi, o le faanoanoa, ma o le auega; ma o le a oo mai i luga o le lalolagi atoa e pei o se asiosio, ua fetalai mai ai le Alii.
25 Ma o le a aamata i luga o loʼu fale, ma o le a alu atu mai loʼu fale, ua fetalai mai ai le Alii;
26 E muamua i totonu o i latou o i totonu o outou, ua fetalai mai ai le Alii, o e ua afai mai ua latou iloa loʼu igoa ae sa latou lē eiloa aʼu, ma iupuleaga faasaga mai ia te aʼu i le totonugalemu o loʼu fale, ua fetalai mai ai le Alii.
27 O lea, vaai ia outou lē faapopoleina outou lava e faatatau i mataupu o laʼu ekalesia i le nofoaga lenei, ua fetalai mai ai le Alii.
28 Ae ia afaamamā o outou loto i oʼu luma; ma, ona outou eo atu ai lea i le lalolagi atoa, ma talai atu laʼu talalelei i tagata uma o e e lei mauaina;
29 Ma o ia o lē e atalitonu ma epapatiso o le a faaolaina, ma o ia o lē e lē talitonu, ma lē papatiso, o le a ifaasalaina.
30 Aua o outou, o le aToasefululua, ma i latou, o le eAu Peresitene Sili, o e ua tofia faatasi ma outou e avea ma o outou fautua ma o outou taitai, ua tuuina atu i ai le mana o lenei perisitua, mo aso e gata ai ma mo le taimi mulimuli, lea ua i ai le itisipenisione o le atoaga o taimi.
31 O se mana lea ua outou umia, faatasi ma i latou uma na o e na mauaina se tisipenisione i soo se taimi mai le amataga o le foafoaga;
32 Aua e moni Ou te fai atu ia te outou, o aki o lenei tisipenisione, ia ua outou maua, na eo mai i lalo mai tamā, ma mulimuli lava i mea uma, na auina mai ia te outou mai le lagi.
33 E moni Ou te fai atu ia te outou, faauta i le tele o lo outou valaauga. aFaamamā o outou loto ma o outou ofu, neʼi emanaomia mai o outou lima le toto o lenei tupulaga.
34 Ia faamaoni seʼi Ou alu atu, aua ua vave ona Ou aalu atu; ma ua ia te aʼu laʼu taui e taui atu i tagata taitoatasi e pei ona i ai ana egaluega. O Aʼu o le Alefa ma le Omeka. Amene.


text:
Ia faailoa ma le faamaoni au fesili ma ou popolega, ae ia tapili muamua motumotu o lou faatuatua, aua e mafai mea uma e i latou e talitonu.
Sa i ai se taimi na maliu atu ai Iesu i se vaega o matuai finau lava ma Ona soo. Ina ua fesili le Faaola i le mafuaaga o lenei finauga, na tulai ane ai le tamā o se tamaitiiti ma’i ma faapea mai na sau o ia i soo o Iesu mo se faamanuiaga o lona atalii, ae sa le mafai ona latou faia. A o lilivau nifo o le tamaitiiti, ma sau le piapia i lona gutu, ma taafili i le palapala i o latou luma, sa talosaga atu le tamā ia Iesu atonu i si toe malosi o le faanaunauga ogaoga i lona leo:
“Ai se mea e te mafaia,” na ia fai atu ai, “ia e alofa mai ia te i matou, ma ia e fesoasoani mai ia te i matou.
“Ona fetalai atu lea o Iesu ia te ia, Afai ua e mafaia ona faatuatua, e mafaia mea uma lava i le faatuatua.
“Ona alaga loa lea o le tamā o le tama, ua fai mai ma le tagi, Le Alii e, ua ou faatuatua; ia e fesoasoani i lo’u le faatuatua.”1
O le uluai talitonuga o lenei tagata, i lana lava ta’utinoga, e faatapulaa. Ae e i ai lona naunautaiga faanatinati, mautinoa mo si ona atalii e toatasi. Ua ta’u mai ai ia i tatou ua lava lena e amata ai. “E tusa pe ua le mafai ona e faia se isi lava mea nai lo le fia talitonu,” ua folafola mai ai Alema, “ia tuu lea manao e galue i totonu ia te oe; seia oo lava ina ia e talitonu ai.”2 Ma le leai lava o se isi faamoemoe o totoe, na folafola atu ai e lenei tama le faatuatua o ia te ia ma aioi atu ai i le Faaola o le lalolagi, “Ai se meae te mafaia, ia e alofa mai ia te i matou, ma ia e fesoasoani mai ia te i matou.”3 O le faigata ia ona ou faitau i na upu e aunoa ma lo’u tagi. O le soanauna pelulale matou ua manino lava lona faaaogaina ma le loto i ai. O le uiga o le tala a le tamā, “O lo matou aiga atoa o loo aioi atu. E le o muta lava o matou faigata, ma ua matou le lavāvā. Ua pa’u atu le ma atalii i totonu o le vai. Ua pa’u atu o ia i totonu o le afi. O loo faaauau pea ona i ai o ia i tulaga lamatia, ma ua faaauau ai pea ona matou matata’u. Ua matou leiloa po o le a se isi mea e fai. Pe mafai ona e fesoasoani mai ia i matou? Matou te faafetai i soo se mea—sina fasi faamanuiaga, tau lava o sina aloiafi o le faamoemoe, sina masi’i ese itiiti o le avega o loo tauaveina e le tina o lenei tamaitiiti i aso uma o lona olaga.”
“Ai se meae te mafaia” lea na tautala ai le tamā na toe foi atu ia te ia, “Afai ua e mafaia ona faatuatua,” lea na fetalai ai le Matai.4
“Alaga loa,” o loo fai mai ai le mau—e lei faatelegese pe le mautinoa pe masalosalo ae ua “alaga loa”—ua alaga atu loa le tamā e faailoa atu lona tiga o se matua, “Le Alii e, ua ou faatuatua; ia e fesoasoani mai i lo’u le faatuatua.” I le tali atu i se faatuatua fou o la lava ua i ai sina vaega, na faamalolo ai e Iesu le tamaitiiti, toetoe lava ina a faatu moni mai o ia mai le oti e pei ona faamatalaina ai e Mareko le mea na tupu.5
I le mafaufau ai i lenei tala faatusi paia faamomoiloto, ou te fia tautala tuusao atu i tupulaga talavou a le Ekalesia—e talavou i tausaga o le matua po o le talavou i le auai i le ekalesia po o le talavou foi i tausaga o le faatuatua. Po o le a lava, ua tatau ona aofia ai toetoe o i tatou uma lava.
O le mea muamua e matau i lenei tala o le taimi e feagai ai ma luitau o le faatuatua, sa faamautu muamua e le tamā lona malosi ma o iina na ia faailoa atu ai le mea e gata ai. O lana uluai tautinoga lava o lona ioeina e aunoa ma se faatuai: “Le Alii e, ua ou faatuatua.” Ou te fia fai atu ia i latou uma o ē moomoo ia tele atu se faatuatua, ia manatua lenei tagata! I taimi o le atuatuvale po o le le mautonu po o taimi e fesouaiina ai, tausisi i le faatuatua lena ua ia te oe, tusa lava pe itiiti lena faatuatua. I le tuputupu ae e tatau ia i tatou uma ona iloa i le olaga faitino, o le a i ai se mea e tupu ia i tatou uma lava, i le itu faaleagaga e foliga tutusa i le mafatiaga o lenei tamaitiiti po o le faanaunauga ogaoga o lenei tamā. A alia’e mai na taimi ma oo mai faafitauli, ma a le vave ona maua se vaifofo, ia taofi mau i mea ua uma ona outou iloa ma tutu malolosi seia oo mai se isi malamalama. O i tonu lava, i lenei vavega patino, lea na fetalai ai Iesu, “Afai e tusa lo outou faatuatua ma le fua o le sinapi, e fai atu outou i lenei mauga, Alu atu ia oe i le la mea; ona alu atu ai lea; e leai foi se mea tou te le mafaia.”6 O le tele o lou faatuatua po o le maualuga o lou malamalama e le o le mea lea e taua—o lou faamaoni a’ia’i e te faatinoina e tusa ai ma lou faatuatua ma le upumoni ua uma ona e iloa.
Lona lua o mea e matau e fai sina ese mai le mea muamua. A oo mai faafitauli ma tulai mai ni fesili, aua nei amataina lau sailiga mo le faatuatua i lou faapea pe o le a le tele e te lē o maua, ma e amata ai i lou “le faatuatua.” E tusa lava lena mea ma le taumafai e utu se pīpī mai lona gutu! Sei ou faamanino atu le itu lea: Ou te le o faapea atu e te faafoliga ua ia te oe le faatuatua e lē o i ai. O lea ou te fai atu ia e faamaoni i le faatuatua lena ua ia te oe. O nisi taimi tatou te faia ai e faapei o se tautinoga ma le faamaoni o le le mautonu, o se faailoga maualuga lea o le lototoa lelei nai lo se tautinoga faamaoni o le faatuatua. E leai! Ioe, o le tagata le faatuatua, e matua utiuti lava ona faamoemoega i ana amio nai lo le tagata faatuatua. O le mea lea ia tatou manatua uma ai le savali manino o lenei tala faatusi paia: Ia e faamaoni e uiga i ou le mautonu e te manaomia; ua tumu le olaga i le le mautonu i lea mataupu ma lea mataupu. Ae afai e te manao ma mananao lou aiga ina ia faamaloloina, aua nei faatagaina na fesili e taofia ai le faatuatua mai le faia o ana vavega.
E le gata i lea, e tele atu lo outou faatuatua nai lo mea ua outou mafaufauina ona o le mea lea ua ta’ua e le Tusi a Mamona “o le tetele o faamaoniga.”7 “Tou te iloa foi i latou i o latou fua,” na fetalai ai Iesu,8 ma o fua o le ola ai i le talalelei, ua faaalia i olaga o le Au Paia o Aso e Gata Ai i soo se mea. E pei ona fai atu o Peteru ma Ioane i le au Faresaio, ou te fai atu foi ia te outou, “E le mafai ona ma lē tautala i mea ua ma vaai i ai ma faalogo i ai” ma o mea ua tatou vaai ma faalogo i ai “o se vavega iloga ua faia” i olaga o le fia miliona o tagata o lenei Ekalesia. E le mafai ona faafitia lena mea.9
Uso e ma tuafafine, o se galuega paia lenei o loo faagasolo faatasi ai ma le anoanoai o faamanuiaga o loo vaaia i soo se itu, o le mea lea faamolemole aua nei soona popole pe afai e tulai mai faafitauli e ao ona suesue, malamalama i ai, ma foia. O le a tulai mai lava. I lenei Ekalesia, o le mea ua tatou iloa o le a sili atu ona taua i taimi uma nai lo mea tatou te le o iloa. Ma ia manatua, i lenei lalolagi, e ao lava ona savavali tagata uma i le faatuatua.
O le mea lea ia agalelei ona o vaivaiga faaletagata—o ou vaivaiga faapea foi vaivaiga o i latou tou te galulue faatasi i se Ekalesia o loo taitaia e alii ma tamaitai e galulue fua. Vagana ai i le tulaga o Lona Alo Pele e Toatasi e atoatoa, na o tagata lē atoatoa lava sa galue ai le Atua. Ai lava se faigata tele ia te Ia, ae na Ia taulimaina lava. E tatau foi la ia i tatou. A e vaai foi la i ni lē atoatoa, ia manatua o le tapulaa e le o i ai i le paia o lenei galuega. E pei ona fautuaina ai e se tasi tusitala faamanuiaina: a oo ina liligi mai le atoaga e le i’u, a i ai se mea e maumau, e le o se lape o le suauu ae ona o ipu papa’u ua le mafai ona ofi uma ai.10 O na ipu papa’u e aofia ai oe ma au, o le mea lea ia onosai ma agalelei ma lotofaamagalo.
Matauga mulimuli: a oo mai le le mautonu po o faigata, aua e te fefe e fesili mo se fesoasoani. Afai tatou te mananao i le fesoasoani ma le lotomaualalo ma le faamaoni e pei ona sa faia ai e lenei tamā, e mafai ona tatou maua. O le fasifuaitau i tusitusiga paia e pei o le “faamoemoega tonu,” tulimatai ma le “faamoemoe atoa o le loto,” ma lē faia se pepelo ma se faa’ole’ole i luma o le Atua.”11 Ou te molimau atu i le tali atu i ai i lena ituaiga o augani, o le a auina mai e le Atua le fesoasoani mai i itu uma e lua o le veli e faamalolosia ai lo tatou talitonuga.
Sa ou fai atu ou te talanoa lava i le autalavou. O lea e fai. Na fai mai talu ai nei ma sina faalotolotolua se tamaitiiti e 14 tausaga, “Brother Holland, e le o mafai ona ou fai atu ua ou iloa e moni le Ekalesia, ae ou te talitonu e moni.” Sa ou matua opoina lena tamaitiiti. Sa ou fai atu i ai ma le lagona naunautai mai lo’u loto, o le talitonu o se upu taua, o se taga e sili atu ona taua, ma e le tatau ai ona faatoese i le “na ona talitonu.” Sa ou fai atu ia te ia o Keriso lava Ia na fetalai, “Aua e te mata’u, tau lava ina e talitonu,”12 o se fasifuaitau na tauaveina e le alii talavou o Gordon B. Hinckley i le galuega faamisiona.13 Sa ou faamatala i lenei tamaitiiti, o le talitonu o le laasaga muamua lava lea i le talitonuga maumaututu, ma o mataupu faavae patino o lo tatou faatuatua autasi e amata uma lava i le fasifuaitau, “Matou te talitonu.”14 Ma sa ou ta’u atu foi ia te ia lo’u mitamita tele mo ia ona o le faamaoni o lana tauiviga ia iloa e moni le ekalesia.
Ia, faatasi ai ma le toeitiiti atoa le 60 tausaga o ou ola ma aoao talu mai ona 14 tausaga lo’u matua sa na ona talitonu, ou te tautino atu ai nisi o mea ua ou iloa nei. Ua ou iloa o le Atua i taimi uma ma i itu uma ma i tulaga uma o lo tatou Tama i le Lagi e alofa ma lotofaamagalo. Ua ou iloa o Iesu o Lona alo atoatoa e toatasi, o lē sa ofoina mai ma le alofa lona soifua e ala i le finagalo o le Tama ma le Alo mo le togiolaina o i tatou uma, o ē le atoatoa. Ua ou iloa na toetu o Ia mai lena maliu ia toe soifua ai, ma e talu ai ua Ia toetu, o lea o le a toetutu ai foi i tatou. Ua ou iloa o Iosefa Samita, o le foi na tautino mai e le atoatoa,15 o le meafaigaluega filifilia i aao o le Atua e toefuatai mai le talalelei e faavavau i le lalolagi. Ou te iloa foi o le faia o lena mea—aemaise o le faaliliuina o le Tusi a Mamona—ua ia aoaoina atili ai au i le alofa o le Atua, i le paia o Keriso, ma i le mana o le perisitua nai lo se isi lava perofeta ua ou faitau i ai, iloaina, pe faalogo i ai i se olaga atoa o la’u sailiga. Ou te iloa o Peresitene Thomas S. Monson, o lē o loo tuuto ma le laufofoga fiafia ao lata ina faailoga le 50 tausaga talu ona faauuina o ia e avea ma se Aposetolo, o lē ua agatonu ona suitulaga i le valaauga faaperofeta i le taimi nei. Ua tatou toe vaaia foi lena tiutetauave i ona luga i lenei konafesi. Ua ou iloa o isi tamalii e toa 14 ua outou lagolagoina o ni perofeta, tagatavaai, ma talifaaaliga, ua latou lagolagoina o ia i o latou aao, faatasi ai ma o latou loto, ma latou lava ki faaaposetolo.
Ou te tautino atu nei mea ia te outou faatasi ai ma le talitonuga na ta’ua e Peteru o le “upu o le valoaga e sili lona mausali.”16 O le mea sa avea o se fatu itiiti o le talitonu mo au, ua tupu ma avea ma laau o le ola, afai la o tofotofoina lou faatuatua i lenei taimi po o soo se taimi o le olaga, ou te valaaulia oe e te faalagolago mai i lo’u faatuatua. Ou te iloa o lenei galuega o le upumoni lava a le Atua, ma ou te iloa ua na o se tulaga lamatia pe afai tatou te faatagaina le le mautonu po o tiapolo e taitaiese i tatou mai lona ala. Tumau i le faamoemoe. Tumau i le malaga. Ia faailoa ma le faamaoni au fesili ma ou popolega ae ia tapili muamua motumotu o lou faatuatua, aua e mafai mea uma e i latou e talitonu. I le suafa o Iesu Keriso, amene.
Show References
-
1. Mareko 9:22–24; tagai foi i fuaiupu e 14–21.
-
2. Alema 32:27; faaopoopo le faamamafa.
-
3. Mareko 9:22; faaopoopo le faamamafa.
-
4. Mareko 9:22, 23; faaopoopo le faamamafa.
-
5. Tagai Mareko 9:24–27.
-
6. Mataio 17:20.
-
7. Helamana 5:50.
-
8. Mataio 7:16.
-
9. Tagai Galuega 4:16, 20.
-
10. Sii mau le Alfred Edersheim, The Life and Times of Jesus the Messiah, 2 vols. (1883), 2:108.
-
11. 2 Nifae 31:13.
-
12. Mareko 5:36.
-
13. Tagai Gordon B. Hinckley, i le Conference Report, Oct. 1969, 114.
-
14. Tagai Mataupu Faavae o le Faatuatua 1:1–13.
-
15. Tagai Aoaoga a Peresitene o le Ekalesia: Iosefa Samita (2007), 555.
-
16. 2 Peteru 1:19.


text:
Tusi Fa’alauaitele i le Fono 2: “Saili se vai fofo tumau ma le tonu”
Avea lenei avanoa e molimoli atu ai la’u fa’afetai ma le fa’amalo i le Senate, i lana fa’ai’uga mae’ae’a ma le tonu na folasia, e ala i lana palota “leai” i pili taufa’aofi a le malo e pei ona alo atu iai i lena vaiaso ua tuana’i. Fa’amalo fai o le faiva, fa’amalo ta’ita’i alofa.
Avea fo’i lenei avanoa e fa’asoa atu ai ni manatu i le galuega o faia nei e le Maota o Sui, i lea lava pili taufaaofi. I lipoti a le au faasalalau ua maua ai ua faa’ofu e le Maota lea pili i se ofu fa’amanu, i ni a latou suiga i le pili, ma le fa’amoemoe e pasia ma fa’aauau atu ai lona iloiloga i le Senate.
I molimau a le au faipisinisi, e latou te le sapaia le pili taufaaofi a le malo ona e ono afaina ai tupe maua a pisinisi ma oo atu ai i se tulaga e vaea ai tagata faigaluega. A vaea le tele o tagata faigaluega ona faapea foi lea ona oo nai nei aiga i se tulaga fita ma le faigata o le olaga. I le ma le isi, e talitonu le au faipisinisi e le oo ni tupe maua mai le pili taufaaofi i le tulaga ua fuafua le malo e maua e toe totogi ai le nonoga tupe lenei, e fa’atupeina ai le polokalama mo gasegase siitia i fafo a le LBJ.
Na sa fa’apea foi ona molimau le teutupe a le malo, le susuga i le sa’o ia Magalei, ina ua fa’afesiligia, ua tau le lava tupe maua mai i lafoga o aoina i luga o le uafu, mo sikaleti ma ava malolosi, e toe totogia ai le tupe nono muamua a le malo ($20 miliona) lea na faia i le pe a ma le lua i le tolu tausaga ua tuana’i. O le molimau lenei a Magalei ua sapasapaia ai le molimau a le au faipisinisi, e le oo ni tupe maua e totogi ai le nonoga tupe fou lenei a le malo ($10 miliona) e pei ona fuafuaina; ona o lafoga lava ia o lea e totogi ai le nonoga tupe muamua.
I se vaaiga fa’alemafaufau, e pei o lenei pili taufaaofi e foliga mai o se taumafaiga faanatinati, e aunoa ma ni fuafuaga maumaututu, ona o ni itu nei e tolu. Muamua, sa toe fa’atopetope le suiga o le faamatalaga o le pili taufaaofi ae ua uma ona tu’uina atu aloaia le pili I le fono mo lana iloiloga- e aveesea mai ai le lafoga fa pasene (4% wage tax) mai le pili taufaaofi. Lona lua, sa le mau manatu le alii loia faufautua a le kovana, ina ua fesiligia i le vaega o le pili e siitia ai laisene faipisinisi mo kamupani i le $2000 i le tausaga; ma lona tolu, o le o gatasi lea o le molimau a le teutupe a le malo ma le molimau a le au faipisisnisi e le palani tulaga o tupe o le a maua i nei faiga ma le aofai ua fuafua e le malo e maua mai i lafoga nei e pei ona ta’ua I luga. E foliga ua fa’apopoleina le teutupe a le malo i lea tulaga ona o le ono oo o nei faiga ise tulaga e to’omaunu ai le totogina o nonoga tupe nei mai le litaea a le malo; ona o le teutupe a le malo, o ia foi o se tasi o le komiti fa’afoe o le litaea a le malo.
O ia la tulaga sa tupu ai so’u lagona o le a otometi ona teena e le Maota o Sui lea pili a le malo, e pei ona teena e le Senate. Ae peita’i, ua feula pea le motumotu e le Maota of Sui i le faia o ni suiga i le pili ina ia paasia ma molimoli atu ai loa i le Senate mo le latou iloiloga i suiga a le Maota. I se va’aiga fa’alemafaufau i suiga ia a le Maota pe a tu’u fa’afegai ma le pili a le malo e pei ona faauluina mai ai, e maoa’e le tomai ma mafaufau o le Maota nai le tomai ma faiai na fausia ai le pili taufaaofi a le malo. Ae peita’i, poo a lava teuteuga a le Maota e toe fai, e le mafai ona suia i le lelei se pili taufaaofi e sameme solo lona fa’avae, ma fa’ailoga fesili lona taunu’uga ma fa’amoemoega, ona e aunoa ma ni su’esu’ega maumaututu e atagia ai lo latou alofa moni i le loaloa o le atunuu. O le upu moni, o le ulupo’o lava ia o le ulupo’o, e le masuia.
Ma ua fa’atupula’ia ai ni fesili taua e tatau ona fa’atalanoaina ma fa’amalamalamaina e le Maota a’o fa’aauau le latou galuega. Muamua, a pasia le pili e sui a’i le pili a le malo ma avea ma tulafono, o fea e toe maua mai ai tupe e fa’aauau ai le tautua a le LBJ mo gasegase siitia i fafo pe a mae’a le $2.4 miliona pei ona iai le suiga a le Maota (mai le $10 miliona)? O lenei pili ma suiga a le Maota o se atina’e tumau e faaauau ai pea le nonoga tupe I tausaga taitasi aua gasegase siitia I fafo? Poo se faiga mo lenei tausaga e tasi ona o lea e loma le palota a le atunu’u; a uma foi ona tatou toe se’e lava lea I tulaga masani o le leai o se tautua mo gasegase siitia I fafo, se’i aulia foi le isi fa tausaga? Pe aisea o fuafua ai le Maota e tiposi le nonoga tupe lenei I le tusi tupe a le malo ae le o le tusi tupe a le LBJ? O iai se fuafuaga a le malo ma le Maota e sui ai le pulega ma le fa’atautaia o le tautua mo gasegase siitia i fafo mai le LBJ i le ofisa o le Kovana? A fa’apea o le sa’o lea, pe ai sea? Pe ao foi ona faaauau le fai fua o lenei tautua, pe atonu ua oo i le taimi e lafo maa uma iai le atunuu i totonu o lenei atina’e poo le tautua?
Ua loa tausaga o leai se tautua mo gasegase siitia i fafo ona o le leai o se tupe sa fa’aagaaga mo lenei tautua; ma i lea vaitau sa mafatia fifilemu ai lava nai nei tagata, ma oo ai ina uma le soifua o nisi. Ana lagona leo o nai tagata nei atoa ai ma leo o aitu o e ua fai i Pulotu le folauga, oute talitonu o se tau’alaga a Solomona i taitai o le malo ina ia saili se fofo tumau ma le tonu (fea) o lenei mataupu, ina ia aua ne’i si’i Prince ae toso Loimatamaligi. A leai, ona sili lea ona tu’u; aua e tatou te taunuu uma lava i le uati, e tasi fo’i le taunuuga o le tuligasi’a o lenei olaga- o asoua, o aso folau.
Sa iai se ta’ita’i o le Maota sa fa’asoa i lana vaega fa’aupufai a’o talanoaina le pili lenei- “a sao atu a si ona ulu I totonu, ona faigofie lava lea ona sao atoa atu le tino o le kamela I totonu o le fale’ie”. O nei upu fa’amalosi’au e fa’atatau i le fa’afaigata ona totogi o lafoga ma laisene e le au faipisinisi ma tagata lautele i le amataga, ae i’u lava ina malu le tai ma masani ai lava pe a mavae ni nai masina. O le tima’iga foi lea a le Kovana ina ua fa’aulu mai ana pili taufaaofi pei ona iai, ma sa ia toe tatao mai ai i lana polokalama o le aso To’ana’i a se’i mavae atu nei.
O le fesili autu ua tula’i mai, poo nei faiga a le Maota o fa’avae i le alofa moni i le atunuu, poo le fa’apolokiki aua le palota o loma nei? O le ave’esea o le lafoga fa pasene (4% wage tax) ma le tu’utu’u ifo o lafoga ma laisene o pisinisi, o se faiga ea e fa’afaigofie ai ona fa’aulu atu ai o le ulu o le kamela i totonu o le fale’ie; a o’o ina uma le palota, ona matua sunu’i atoa atu ai lea o lona tino tele i totonu?
I se vaaiga faa-le-mafaufau, e iloa ai ni uiga e taufa’amata’u ma fa’a-terorisi lona natula o loo lilo poo tanumia i totonu o nei upu fa’amalosi’au poo tima’iga; ae maise lava pe afai o nei pili taufa’aofi e le o fa’avaeina i luga o le alofa moni i le atunuu e ala lea i ni su’esu’ega maumaututu ma le soalaupule, e pei ona alia’e mai i molimau ua tau’a i luga. Atonu o le ala foi lea ua tevateva solo ai le folauga fa’aatina’e a le teritori i le toafa, ma le ‘ausia ma sopo’ia le Vaitafe o Ioritana ma to’aitaunu’u atu ai i le nu’u na folafolaina; ona o polisi ma pulega “faa-Kamela” ma “faa-Terorisi” lea ua tatou iai nei.
I se saunoaga a le alii Senatoa, o Dr. Fuata, o le mataupu lenei o gasegase siitia i fafo o se mataupu e faigata ma lavelave; ma ona o le taua tele o lenei mataupu e ao ai ona lava le taimi e soalaupule ai ma taunu’u ai i se polisi mautu ma le fea mo tagata uma. Fetalai foi le Tofa i le Tootoo, le alii Senatoa ia Velega, pe aisea ua laga fa’atopetope-fa’a’alope ai lenei mataupu taua, ae ua loa tausaga o feoi nai tagata mama’i sa mana’omia lea tautua. O ia folasaga atoa ai ma isi e atagia ai le fa’autautaga loloto a le Senate, o lea ua ta’atia ai nei so latou finagalo fa’a-ta’ita’i alofa ia toe saili le tofa, mo le fausia o se polokalama lelei, talafeagai, mausali, ma le fea mo tagata uma o le atunuu.
O lea oute fa’alatalata atu ai i le Maota of Sui ma lo’u fa’aaloalo tele e tatau ai, ia faimae’ae’a le faiva o Pili, e fa’atino ai lo outou alofa moni i le atunu’u ae maise a outou tagata palota o itumalo ta’itasi o loo tapua’i ma tu’i mai le mulipapaga.
Aua na saunoa lava lo tatou Fa’aola o Iesu Keriso a’o le’i maliu tiga i luga o le satauro ma toe afio manumalo i le Lagi, e mana’omia e le alofa moni ia ni fa’atinoga. E mafai ona tatou tautala i le alofa i le aso atoa- e mafai foi ona tatou tusia ni faamatalaga poo ni solo e folafola mai ai, ma lagiina ni pese e vivii mai ai, ma lauga mai i sauniga e faamalos’auina ai- ae se’iloga ua tatou faaalia lena alofa i ni faatinoga, e le aoga a tatou upu ua na o se “apa memea taalili, poo se sumepalo tagitagi”.
Ia manuia le Eseta!
Soifua
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Mataupu 18
Ua talai atu faalilolilo Alema—Ua faatu mai e ia le feagaiga o le papatisoga ma faia papatisoga i vai o Mamona—Ua faatulaga e ia le Ekalesia a Keriso ma faauu faitaulaga—Ua latou tausi i latou lava ma aoao le nuu—Ua sosola Alema ma ona tagata i le vao mai le Tupu o Noa. E tusa o le 147–145 T.L.M.
1 Ma o lenei, sa oo ina asalamo Alema, o lē na sola mai auauna a le tupu o Noa, i ana agasala ma ana amioletonu, ma sa alu atu faalilolilo o ia i totonu o le nuu, ma amata ona ia aoao atu upu a Apinati—
2 Ioe, e uiga i mea o le a oo mai, ma e uiga foi i le toetutu mai o e ua oti, ma le atogiolaina o tagata, lea o le a faataunuuina e ala i le emana, ma mafatiaga, ma le maliu o Keriso, ma lona toetu mai ma lona afio ae i le lagi.
3 Ma o le toatele o e sa fia faalogo i ana upu sa aoaoina e ia. Ma sa ia aoaoina i latou faalilolilo, ina ia le iloa e le tupu. Ma e toatele sa talitonu i ana upu.
4 Ma sa oo o le toatele o i latou o e sa talitonu ia te ia sa o atu i se anofoaga sa taʼua o Mamona, o se igoa na faaigoa ai e le tupu, ma sa i tuaoi o le laueleele sa i ai vaitaimi po o tau sa mau ai le tele o manu ʼaivao.
5 O lenei, sa i ai i Mamona se puna o vai manino, ma o iina sa alu atu i ai Alema, ona sa i ai i iina lata ane i le vai se vaovao o laau laiti, sa faalafi ai e ia o ia lava i le ao mai sailiga a le tupu.
6 Ma sa oo ina o atu iina le toatele o i latou sa talitonu ia te ia e faalogologo i ana upu.
7 Ma sa oo ina ua mavae ni aso e tele sa toatele se vaega o tagata sa faapotopoto atu i le nofoaga lea o Mamona, e faalogologo i upu a Alema. Ioe, sa faapotopoto faatasi i latou uma o e na talitonu i ana upu, e faalogologo ia te ia. Ma sa ia aaoaoina i latou, ma talai atu ia te i latou le salamo, ma le togiola, ma le faatuatua i le Alii.
8 Ma sa oo ina fai atu o ia ia te i latou: Faauta, o vai nei o Mamona (ona sa faapea ona taʼua o ia vai) ma o lenei, ona ua outou amananao e o mai i le elafu a le Atua, ma taʼua o ona tagata, ma outou iloto e tauave avega a le tasi, ina ia māmā;
9 Ioe, ma outou loto e faanoanoa faatasi ma e e faanoanoa; ioe, ma faamafanafana atu ia te i latou o e e manaomia le faamafanafanaga, ma tutu o ni amolimau a le Atua i taimi uma ma i mea uma, ma i nofoaga uma atonu tou te i ai, seia oo lava i le oti, ina ia mafai ona togiolaina outou e le Atua, ma faitauina faatasi ma i latou o le euluaʼi toetutu, ina ia mafai ona outou maua le iola e faavavau—
10 O lenei ou te fai atu ia te outou, afai o le manao lea o o outou loto, se a se mea tou te tetee ai i le apapatisoina i le suafa o le Alii, o se molimau i ona luma ua outou ulu atu i se efeagaiga faatasi ma ia, o le a outou auauna atu ia te ia ma tausi ana poloaiga, ina ia mafai ona liligi atili tele mai e ia lona agaga i luga o outou?
11 Ma o lenei ina ua faalogo mai tagata i nei upu, sa pati o latou lima i le olioli, ma alalaga mai: O le manao lea o o matou loto.
12 Ma o lenei sa oo ina ave e Alema o Helama, o ia lea o se tasi o tagata muamua, ma ua alu atu ma ua tu i totonu o le vai, ma alaga, ua fai mai: Le Alii e, liligi mai lou Agaga i luga o lau auauna, ina ia mafai ona faia e ia lenei galuega ma le paia o le loto.
13 Ma ina ua uma ona fai atu e ia o nei upu, sa oo mai i luga o ia le aAgaga o le Alii, ma sa fai atu o ia: Helama e, ona ua tuuina mai ia te aʼu le epule mai le Atua Malosi Aoao, ou te ipapatiso atu ia te oe o se molimau ua e ulu atu i se feagaiga e auauna atu ia te ia seia oo ina e oti e tusa ai ma le tino faaletino; ma ia liligi mai le Agaga o le Alii i ou luga; ma ia tuuina mai e ia ia te oe le ola e faavavau, e ala i le otogiola a Keriso, o lē na saunia e ia mai le ufaavaega o le lalolagi.
14 Ma ina ua uma ona fai atu e Alema o nei upu, sa atatanumia uma Alema ma Helama i le vai; ma sa laua tutu aʼe ma o mai i fafo o le vai ma le olioli, ua tutumu i le Agaga.
15 Ma sa toe ave e Alema se tasi tagata, ma toe alu atu faalua i totonu o le vai, ma papatiso ia te ia e pei o lē na muamua, ae sa lē toe tanumiaina e ia o ia lava i le vai.
16 Ma o le ala lenei sa papatiso ai e ia i latou uma taitoatasi o e na o atu i le nofoaga o Mamona; ma o lo latou aofai pe tusa ma le lua selau ma le fa agaga; ioe, ma sa apapatisoina i latou i vai o Mamona, ma sa faatumuina i latou i le ealofa tunoa o le Atua.
17 Ma sa taʼua i latou o le ekalesia a le Atua, po o le aekalesia a Keriso, mai le taimi lena i luma. Ma sa oo ina o soo se tasi sa papatisoina i le mana ma le pule a le Atua sa faaopoopo i lana ekalesia.
18 Ma sa oo ina faauu e Alema ia faitaulaga, ona sa ia te ia le apule mai le Atua; sa faauu e ia faitaulaga e taitoatasi i le taitoalimagafulu o i latou, e talai atu ia te i latou, ma eaoao i latou e uiga i mea e faatatau i le malo o le Atua.
19 Ma sa ia poloaiina i latou ia latou lē aoao atu se mea, vagana ai mea na ia aoao atu, ma mea na fetalai mai i fofoga o perofeta paia.
20 Ioe, sa ia poloaiina lava i latou ia latou lē aaoao atu se mea, vagana ai le salamo ma le faatuatua i le Alii, o lē ua togiolaina lona nuu.
21 Ma sa ia poloaiina i latou ia lē tatau ona i ai se afinau o le tasi ma le isi, ae e tatau ona latou tagai i luma ma le emata e tasi, i le faatuatua e tasi ma le papatisoga e tasi, ua fili faatasi o latou loto i le ilotogatasi ma le alofa o le tasi i le isi.
22 Ma sa faapea ona ia poloaiina o i latou e talai atu. Ma sa faapea ona avea ai i latou ma afanau a le Atua.
23 Ma sa ia poloaiina i latou ia latou tausi le aaso sapati, ma tausi lona paia, ma ia latou avatu foi i aso uma le faafetai i le Alii lo latou Atua.
24 Ma sa ia poloaiina foi i latou e tatau i faitaulaga o e na ia faauuina ona agalulue i o latou lava lima mo lo latou lava tausiga.
25 Ma sa i ai se aso e tasi i vaiaso taitasi sa tuu ese faapitoa latou te potopoto faatasi ai e aoao tagata, ma atapuai atu i le Alii lo latou Atua, o lenei foi, i soo se taimi latou te mafai ai, ona latou faapotopoto faatasi i latou lava.
26 Ma o faitaulaga, ia aua neʼi faalagolago i le nuu mo le tausiga o i latou; ae ia latou maua le aalofa tunoa o le Atua mo a latou galuega, ina ia mafai ona latou tutupu malolosi i le Agaga, i lo latou maua o le emalamalama o le Atua, ina ia mafai ona latou aoao atu ma le mana ma le pule mai le Atua.
27 Ma sa toe poloaiina e Alema e tatau i tagata o le ekalesia ona faasoa atu a latou mea, ia ataitasi le tagata e tusa ma mea ua maua e ia; afai e tele mea ua maua e ia, e tatau ia te ia ona faasoa tele atu; ma o ia o lē ua itiiti mea ua i ai, ia itiiti mea e manaomia mai ia te ia; ma o ia o lē ua leai ni mea, e tatau ona foaʼi atu i ai.
28 Ma sa tatau ona faapea ona latou faasoa atu o a latou mea i o latou lava loto malilie ma naunauga lelei i le Atua, ma ia i latou o faitaulaga o e e manaomia le fesoasoani, ioe, ma i agaga taitasi uma ua manaomia le fesoasoani, ma ua lē lavalava.
29 Ma o mea ia sa fai atu ai o ia ia te i latou, ona sa poloaiina ai o ia e le Atua; ma sa latou asavavali saʼo i luma o le Atua, ma efaasoa atu le tasi i le isi faaletino ma faaleagaga e tusa ma mea sa latou manaomia ma o latou manaoga.
30 Ma o lenei sa oo o nei mea uma sa faia i Mamona, ioe, i tafatafa o avai o Mamona, i totonu o le vao sa lata ane i vai o Mamona; ioe, o le nofoaga o Mamona, o vai o Mamona, o le vao o Mamona, sa matua matagofie i latou i le vaai a i latou o e na o atu i le malamalama o lo latou Togiola iina; ioe, ma amuia lava i latou, ona o le a latou pepese i lona viiga e faavavau.
31 Ma o nei mea sa faia i atuaoi o le laueleele, ina ia le iloa i latou e le tupu.
32 Ae faauta, sa oo ina ua iloa e le tupu se fegasoloaʼiga i totonu o le nuu, sa auina atu e ia ana auauna e vaavaai i latou. O lea o le aso na latou faapotopoto faatasi ai i latou lava e faalogologo i le afioga a le Alii na maua ai i latou ma faailoa atu ai i latou i le tupu.
33 Ma o lenei sa oo ina fai mai le tupu ua faaoso e Alema le nuu ia fouvale e faasaga ia te ia; o lea na auina atu ai e ia lana autau e faaumatia i latou.
34 Ma sa oo ina alogo Alema ma tagata o le Alii e uiga i le o mai o le autau a le tupu; o lea sa latou ave ai o latou faleie ma o latou aiga ma o ese atu i le vao.
35 Ma o lo latou faitau aofai e tusa ma le fa selau ma le limagafulu agaga.


text:
Tala ‘oto’oto mai Samoa
FAAMANAVA E LE ATUA GALUEGA A REV. OKA FAUOLO
Ua ufitia le Ekalesia Faapotopotoga Kerisiano I Samoa faapea le atunuu atoa ina ua faamanava e le Atua ia galuega a le susuga I le faafeagaiga ia Rev. Oka Fauolo, o se tasi o tama ua loa tausaga o tautua I le galuega a le Atua. Na maliu filemu le susuga Oka I lona aiga I Vaoala I le lima minute e tea ai le itula e lua I le vaveao o le Faraile na sei mavae atu nei.
Sa faatasi ma ia I ona taimi mulimuli lona faletua ia Sooletauaotumua ma nisi o ona alo ma ona aiga, faapea le Ao mamalu o le malo Samoa, le afioga Tuiatua Tupua Tamasese Efi, o se tasi o uo mamae a le alii faafeagaiga. Sa faapea ona faia se sauniga puupuu e le faafeagaiga taulagi o le EFKS Vaoala, le susuga Rev. Ioane Petaia I lena vaveao ona molimoli ai lea o lona tino maliu I le fagaena o Ligaliga I Leifiifi e tofa ai e talia ai ona toe sauniga.
E maliu le susuga Oka Fauolo ua 82 tausaga o lona soifua. Na saunoa le faletua ia Sooletauaotumua e faapea, o lana saunoaga mulimuli ae lei to lana manava sa ia fai atu ia te ia, “aua tou te fetagisi, a ia outou loto tetele ma fiafia.”
TOE TATALA LE FALEMELI FAAITUMALO I TUASIVI
Ua toe tatalaina nei le falemeli faaitumalo I le afioaga o Tuasivi I Savaii I le nofoaga sa faatuina muamua ai I tausaga e tele ua tuanai, ma o le taitai o le malo, le susuga Tuilaepa Sailele Malielegaoi na saunoa e tatala aloaia lea faamoemoe I le aso Faraile na tea nei. O le tausaga e 2005 na tapunia ai le falemeli sa I ai ona o nisi o faaletonu sa aliae mai I lena vaitaimi e pei o le talepe soo e nisi o le falemeli ma toesea mea totino a le atunuu I Salafai sa teu ai. Peitai na faaalia e le alii palemia, o le faatupulaia o le manaomia o lea auaunaga I Salafai ua mafua ai ona a’e le tofa I le malo ina ia toe faaauauina o lea auaunaga taua I Salafai, a ia fausia se ofisa fou e saogalemu ma malu puipuia ai mea totino a le atunuu.
Na saunoa Tuilaepa, ua alagatatau foi lea fuafuaga ona o le faatupulaia o le faitau aofai o le atunuu, aemaise o le faafaigofie ai o auaunaga a nisi o ofisa taua a le malo o lo o I lea vaega o le motu tele I Salafai e pei o le ofisa o faamasinoga o fanua ma suafa, o le maota gasegase o Malietoa Tanumafili II ma le ofisa o leoleo. E le gata I lea, o auaunaga I aso taitasi e pei o le totogiina o pili o le uila ma le suavai taumafa, o le faatauina o pepa telefoni ma pepa o le eletise (cash power), o le faatumuina o pepa talosaga mo pepa nofomau I Niu Sila I tausaga taitasi, faapea foi fesootaiga faatekonolosi e faaaoga ai upega tafailagi.
AMATA ANANAFI LE TAAMILOSAGA LAKAPI TAITOAFITU A TAMAITAI
O le aso ananafi na amatalia ai le taamilosaga lakapi taitoafitu a tamaitai e sailia ai se au tele a le atunuu, le Manusina, e tauva mo sona avanoa I le taamilosaga o le ipu o le lalolagi a tamaitai I Lusia I le 2013. Peitai, seiloga lava e siamupini le Manusina I le itulagi o le Oceania, ona ofi faatasi ai lea ma Ausetalia ma Niu Sila lea ua mautu o la avanoa I lea taamilosaga I le 2013.
O le mafuaaga lea ua aofia ai nei taaloga taitoafitu a tamaitai I le faagasooga o taaloga a le iuni lakapi a Apia I aso Toonai taitasi. E ono vaiaso o le a faagasolo ai lea taamilosaga ma le faamoemoe e sailia ai se au a le Manusina e tauva ma au mai isi atumotu o le pasefika mo se avanoa I le ipu o le lalolagi I Lusia I le tausaga fou. Na faaalia e le peresetene o le iuni lakapi a tamaitai Samoa, le susuga Toleafoa Ulugia Mara Hunter e faapea, e tele tamaitai o lo o I ai le tomai ma le agavaa I lenei faagatama o lo o I ai le faamoemoe e sailia ma tuufaatasi se au lelei a le Manusina mo lea faamoemoe.
O le tausaga na tea nei na manumalo ai le Manusina I le pine apamemea I taaloga o le pasefika sa faia I Niu Kaletonia,na manumalo foi I le pine apamemea I le taamilosaga o le Asia Rugby Union’s Borneo 7’s. Na ausia foi e le au tau atiae a tamaitai Samoa le semifinal I le taamilosaga o le Central Coast 7’s I Ausetalia, ae sue siamupini I le taamilosaga o le Byron Bay 7’s I Ausetalia lava. O le latou taaloga aupito I lata mai na manumalo faalua ai I le au lakapi a tamaitai mai Taranaki I Niu Sila I le malae a le Malisi I Lotopa I le masina na tea nei.
TEENA E LE FAAMASINOGA LE APILI A LE TAMAITAI LOIA MAI NIU SILA
Ua le talia e le faamasinoga o apili a Samoa le apili a se tamaitai loia Samoa mai Niu Sila, o Leuluaialii Olinda Woodroffe. Na faasalaina e le faamasinoga lea tamaitai loia ina ua maea suesuega faapitoa a le faalapotopotoga a loia a Samoa I tulaga tau amio pulea, ma faamaonia ai le solia e Leuluaialii o nisi o tulafono ma aiaiga o le galuega faaloia, ina ua ia lafo ni upu masoa ma le taufaamatau I se tasi o le aufaigaluega a le faamasinoga maualuga.
O ia upu masoa e le taliaina I lalo o aiaiga ma tulafono a le faamasinoga, aemaise o I latou o lo o avea ma sui vaaia e puipuia le tulafono. E le gata I lona lafoina o ia upu masoa, ae na maua foi e le faamasinoga, na ia faaalia nisi uiga le talafeagai e ala I lona ato o le faitotoa o le potu faamasino ma savali agai I fafo. Na faailoa foi e le faamasinoga o apili le le talafeagai o le tulaga na faia e lea tamaitai loia e ala I lona fesootai atu lea I le afioga I le alii palemia ina ia faaleaogaina le faasalaga faasaga ia te ia.
Na faaalia e le faamasinoga, I lalo o aiaiga o le galuega faaloia, e le o se tu ma se aga talafeagai lenei ma sa faatonuina o ia e totogi le sala tupe e $1,000 e pei ona sa faatonuina muamua ai o ia e le faamasinoga. Na faatonuina foi o ia ina ia faia sana faamaualaloga aloaia I le matagaluega o faamasinoga.
LAU IA IULAI LE IUGA O LE TAMAITAI FAIAOGA O TELESIA FUNA’I
I le faamasinoga faaitumalo, ua ioe se tamaitai faiaoga e 25 tausaga le matua I lona moliaga o le faaoo manua e ala I lona sauaina o se teineititi aoga e valu tausaga lea na maliu I ni nai vaiaso talu ai nei. O lea tamaitai faiaoga o Telesia Funa’i sa ia sasaina le ua maliu o Teuila Fuimaono I se vase laau. E lua aso talu ona tupu lea tulaga, ae maliu loa lea teineititi. Peitai o le vaiaso na tea nei na faailoa mai ai e le ofisa o leoleo e faapea, e leai se sootaga o le sauaina e lea faiaoga o lea teineititi ma lona maliu, ma e leai foi ni moliaga faaopopo faasaga I lea tamaitai faiaoga.
O le alii loia tumaoti o Leota Raymond Schuster sa tulai mo lea tamaitai faiaoga ma ua toe tolopo e le tamaitai faamasino o Mata Tuatagaloa lea mataupu I le aso 22 o Iulai mo le lauina o le iuga.
SAUNI TALITIGA CRAWLEY E FAI MA SUI O SAMOA I TAALOGA OLEMIPEKA
E $15,000 le tinoitupe ua faamatuuina mai e le malo mo le faalapotopotoga o le taaloga Tae Kwon Do a Samoa e fesoasoani I tapenaga a le tamaitai o Talitiga Crawley e tauva I taaloga a le Olemipeka I le masina o Iulai, lea o le a faia I Lonetona. O Talitiga Crawley o se tamaitai e 17 tausaga mai Malie ma Afega, ma o lo o I Niu Sila o ia I le taimi nei mo nisi vaega o ana tapenaga aua lea faamoemoe.
O Talitiga o le uluai sui lea o Samoa ua faamautuina lona avanoa e tauva ai I taaloga o le Olemipeka ma o lo o koleni nei o ia I lalo o le vaavaaiga a le alii faiaoga faavaomalo a Samoa, le susuga Master Kesi O’Neil-Tuatagaloa. O le isi alo o Samoa ua faamautuina foi lona avanoa e tauva ai I taaloga a le Olemipeka I Lonatona, o le alii o Kaino Thompson Fuataga. Na faafetaia e le alii peresetene o le asosi Tae Kwon Do a Samoa, le susuga Muagututagata Peter Ah Him, ia le malo mo lea fesoasoani tau seleni o le a faafaigofie ai tapenaga a alo o le atunuu mo ia taaloga faavaomalo tetele.
Na saunoa Muagututagata, o le faamoemoe ia maua ni pine mo Samoa. E $22,000 na faamatuu mai e le malo I le tausaga na tea nei mo le alii o Kaino Thomson-Fuataga aua ana tapenaga I lenei faagatama faavaomalo. O le masina fou o lo o faamoemoe e toe taliu mai I laua I Samoa, ae lei tuuvaa atu mo Lonetona mo isi vaega o a la tapenaga mulimuli ae lei oo I le tauvaga tele.
SUESUE E LEOLEO ATA LEAGA NA PUE I TELEFONI FEAVEAI
Na amata I le vaiaso na tea nei ia suesuega faapitoa a leoleo I nisi o ata le talafeagai ia ua salalau ma ua toatele I latou ua maimoa ai I luga o telefoni feaveai. O nei ata o lo o faaalia ai ni alii ma ni tamaitai Samoa o lo o faiaiga ma sa tapueina I telefoni feaveai. Na faaalia mai e le sui sooupu o le ofisa o leoleo, le susuga I le komesina lagolago ia Leaupepe Fatu Pula e faapea, o lo o faagasolo pea a latou suesuega ia I latou o lo o faaalia I nei ata, aemaise I latou o lo o faasalalauina ia ata I luga o telefoni feaveai ina ia faia I ai se faaiuga a le tulafono.
Ua atoa nei le tolu o ata faapea o lo o faaalia ai ni faiga mataga faafeusuaiga ua pueina I totonu o le atunuu e alii ma tamaitai Samoa o lo o faaalia I ia ata, ma ua salalau nei e ala I telefoni feaveai ma maimoa I ai le atunuu lautele. Na saunoa Leaupepe, o lona popolega ona o aafiaga I alo ma fanau laiti e matamata I nei ituaiga ata le talafeagai. Na ia talosagaina le mamalu o matua ina ia tutu’a’ai ma mataitu lelei le fanau ma mea o lo o teu I totonu o a latou telefoni feaveai. Fai mai a ia, o lenei mataupu ogaoga ua tatau foi ona faatalatalanoa ma kamupani telefoni o lo o faatauina telefoni feaveai I totonu o le atunuu, e saili ai se fofo o lenei faafitauli.
OLA LELEI LE ALAISA I ELEELE O SAMOA
Ua faamaonia I suesuega le ola lelei o le alaisa I totonu o Samoa. O ia suesuega na taua I se lipoti na faamatuuina mai e se alii Saina tomai faapitoa I mataupu tau faatoaga aemaise I le totoina o le alaisa. O lea alii Saina sa I Samoa nei ma nisi tagata suesue e sailiili pe mafai ona totoina le alaisa I totonu o le atunuu. O le taimi nei o lo o totoina le alaisa I le nofoaga o suesuega tau faatoaga a le matagaluega o faatoaga I Nuu I lalo o se polokalama faapitoa o loo galulue soosootauau ai le malo Samoa ma le malo Saina.
Na taua I le lipoti a lea alii Saina e faapea, o lo o ola lelei ia fatu alaisa o lo o totoina I Nuu ona o le tulaga lelei o le eleele, ma o lo o taua ai foi le talafeagai o le ono avea o le alaisa ma se tasi o atinae e tatau ona mataituina e le au faifaatoaga I Samoa. Na saunoa lea alii Saina, afai ae manuia ia taumafaiga, e faitau miliona tupe a le malo o le a faasao I le faatauina mai o le alaisa mai fafo, aua ua toatele tagata I le atunuu ua fiafia e taumamafa I le alaisa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fagogo: Salu Vale le Lau Ta’amu a A’opo
[Malo le faitau, malo foi le onosai, ae alo mai loa o le toe sosooina lenei o la tatou tala faasolo, lea na gata mai i le vaiaso na tea nei i le taimi lea na fai atu ai le tamaitai lea ofisa ia Fatu, a maua sona avanoa ona alu atu lea la te fai ‘aiga i le aoauli o le aso e sosoo ai.]
E le’i alu le tama e tapena mai sana faleaiga niu e pei ona masani ai mo le isi aso e soso’o ai, ona o lea ua maua lana galuega i le faleaiga, ma ua sauni ai foi lona mafaufau e galue i le vaiaso fou, ae o le aoauli o le aso na soso’o ai, na laei mama ai loa Fatu ma agai atu i le ofisa o le tamaitai lea ua la masani talu ai lana pisinisi o niu faatau. Na ona tu lava o le tama i luma o le faitoto’a, tu’itu’i loa ma le faitoto’a ona ia ulufale lea i totonu, ma ia vaaia ai le tamaitai lea o loo nofo mai i luga o lana laulau. “Se malo alii i lau susuga a le alii faipisinisi, faafetai ua e sau,” o le tala ata atu lea a le teine ia Fatu, ae o le tama i le taimi lea, ua meia ona o le upu ua faalagilagi atu ai o ia, o ia o le tagata faipisinisi. “Malo fo’i le soifua i lau susuga i le faletua,” o le tali atu lea a Fatu ae ata le teine ma faapea atu, “Oka, ua e nofo lava ma faafaletua a’u e le’i taitai oo i ai lota olaga, a ea?”
Na uma vave lava galuega a le tamaitai i le taimi lea, ae ua pisi loa e tapena luga o le laulau i le potu o loo pito i tua o le Ofisa, ma ia valaauliaina ai loa Fatu la te fai aiga i le aoauli. “O a’u o Tamara, ou te faigaluega lava iinei i la’u tama’i pisinisi lea,” o le tala lea a le teine i le tama, “O lo’u igoa Fatu, o la’u tama’i pisinisi foi lea sa mafua ai ona ta feiloa’i o le faatauina lea o a’u niu e fesoasoani ai i le totogiina o pili aoga o nei o’u tei o loo faamuli mai i lo matou aiga i Amouta.” O le ulua’i aso na mafua ai Fatu ma Tamara na malamalama ai le isi i le tasi, ma ua iloa ai foi e Fatu, o Tamara o se tamaitai loia o loo fai lava lana pisinisi i le taulaga, ma e to’alua ana tagata faigaluega o loo i ai. Ua iloa foi e Tamara o Fatu o se tamaititi matua oti, ua le uma lana aoga i le kolisi i Avele ona ua leai se tupe e totogi ai lana aoga, le mafuaaga lea ua alu ai e faatau lana pisinisi niu ona o le tau sailiina o se tupe e totogi ai pili aoga a nai ona tei o loo faamuli mai i lo latou aiga i Amouta. O se tala fiafia foi i le faalogo a le tamaitai, o lea ua maua le avanoa o Fatu e faigaluega ai i le faleaiga a Pinati, ona o lona loto fesoasoani i soo se taimi e faatau ai ana niu i luma o le faleoloa, na te tapenaina ai luga o laulau ma faamama le otaota, la’u ipu i tua ma fesoasoani i tagata faigaluega i soo se mea latou te manaomia.
A’o le’i tuua e le tama le ofisa o Tamara, sa ia faafetai i le tamaitai mo lona agalelei aemaise ai o le avanoa ua la talisua ai i lea aoauli, peitai i lona talitonuga, o le a le toe faalavelave mai foi ia te ia ona o lea ua ia iloa, o ia o se tagata e pisi tele i ana galuega aemaise ai o le failaina o ana mataupu i le faamasinoga, atoa ai ma le talatalanoa ma i latou o loo ia tauaveina a latou mataupu i luma o le faamasinoga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Naunau ia fausia uma fautasi ...
a afioaga fausaga Samoa
Na taua e le susuga Leoitiiti Maselino Ioane lona faanaunauga o loo i ai, ina ia tofu uma afioaga i Amerika Samoa nei ma fausaga o fautasi, ia e fausia mai i fausaga Samoa, ina ia laina tutusa uma ai ituaiga fautasi e alo e afioaga pe a oo i faigamea i le tai i tausaga uma lava.
I le atoa ai o fautasi e 10 ua maea ona fausia e le susuga Maselino na ia taua ai i le Samoa News e faapea, o lona faanaunauga o loo i ai, ia laugatasia uma nuu i Amerika Samoa ma fautasi e fausia i le fausaga Samoa.
“Ou te le faatauagavale i afioaga ua i ai a latou fautasi o loo fausia i fausaga faaonaponei, peitai i lo’u talitonuga o se tufuga fauvaa, o se tulaga talafeagai le tutusa o fautasi e tutu’u i se tuuga,” o le saunoaga lea a Maselino.
“Ou te manatu ia faatutusa uma fausaga o va’a, ona manaia ai lea ma talafeagai le tuuga - ia tutusa fausaga o vaa, tutusa mamafa, ona su’e loa lea i le malosi ma ivi o le auvaa le vaa e mua,” o le saunoaga lea a Maselino.
Saunoa le susuga Maselino, lea na fausia vaa e tolu ia na tutu’u i le tuuga fautasi o le fu’a o lenei tausaga, o se tasi o itu e lelei ai fausaga Samoa, e le gata e taugofie mo nuu laiti, ae o mea uma e manoamia i le fausiaina o le va’a e maua uma i Samoa, e le tau okaina mai i fafo.
O fautasi ua fausia e le susuga Maselino i Samoa e aofia ai nisi o fautasi sa avea ma siamupini i tuuga fautasi i Apia e pei o le Savali o le Filemu mai Falelatai, Little Rina, Kionasina, Tamarina ma le Ulalei Bluebird mai Apia, faapea ai ma le La o Samoa mai Lepea, ae mo Amerika Samoa nei, o vaa na fausia e Maselino e aofia ai le vaa a tama aoga a Samoana, Paepae Ulupo’o mai Aua ma le Fuao mai Vatia lea na faatoa fausia i le tausaga nei.
Na taua e le susuga Pauli Fetalaiga o Salelologa e faapea, o se tasi o tulaga e tatau ona faia i nisi tuuga fautasi i le lumanai, o le fai eseese lea o tuuga fautasi a vaa ua fausia i fausaga faaonaponei, fai ese le tuuga fautasi a vaa o loo fausia i fausaga Samoa, peitai na saunoa Maselino, e le afaina lea tulaga, na pau le itu ua matagofie ai le tuuga o lenei tausaga o le tulaga malu o le tai.
I le eseese ai o saoasaoa o va’a o loo fausia i le fausaga Samoa, na saunoa ai Maselino e faapea, e mafua ona eseese tulaga o vaa Samoa ia, e mafua mai i le auvaa o loo aloina le va’a.
Sa ia taua foi, o le tele o vaa sa ia fausia na avea ma siamupini i tuuga fautasi i Apia ma Tutuila nei, e tutusa uma e leai se eseesega, ma o fausaga vaa foi ia e lelei mo le sou e lelei foi mo uta i le ‘alo’alo, ae le tutusa ma fausaga fou ia ua a’e mai e na o uta lava i le ‘alo’alo ma le tai malu e lelei ai.
“E tutusa lava fausaga o vaa, e tutusa foi le mamafa atoa ai ma ona foliga vaaia, pau le mea e eseese ai, e eseese i maso, ivi ma le malolosi o le auva’a o loo aloina le va’a, lona uiga afai e lelei le auva’a ona lelei loa lea o le tulaga o le va’a,” o le saunoaga lea Maselino.
Na taua e le tofa Pauli Ivan Williams, o le kapeteni lea o le fautasi a Le Tolotolo o Tamauli mai Salelologa e faapea, afai o le a saoasaoa pea le fausiaina e nisi o afioaga o ituaiga fautasi ia e faaaoga i ai fausaga mai fafo, e tatau la ona ese lava le tuuga a ituaiga fautasi ia, ese foi tuuga a fautasi o loo fausia i fausaga Samoa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Talia Ofisa o Aoga se talosaga a le Iuni Lakapi
Ua talia aloaia e le Matagaluega o Aoga a le malo (DOE) se talosaga na tuuina atu i ai e le Iuni Lakapi a Amerika Samoa (ASRU), mo se avanoa e faaofi atu ai i totonu o polokalama o taaloga a Aoga Maualuluga, le taaloga lakapi faa peretania, ina ia vave atia’e lenei fa’agatama i tupulaga aoga.
I se fonotaga a le ASRU i le vaiaso nei, na faamaonia mai ai e le Taitaifono o le Iuni, le afioga i le matua ia Togiola Tulafono, lea tulaga.
Saunoa Togiola e faapea, o se faaiuga sa faia e le ASRU ina ia valaaulia aoga maualuluga e tuuina atu ni a latou ‘au e auai i taamilosaga o lo o faagasolo a le Iuni i tausaga uma, ina ia faa faigofie ai ona televave le atina’eina o le taaloga i le atunuu.
“Sa talia fiafia e le Ofisa o Aoga la matou talosaga sa tuuina atu, ma ua faia ai loa le faaiuga a le Ofisa o Aoga, o le tausaga nei o le a tuu ai i totonu o polokalama o taaloga a fanau aoga le latou liki lakapi, ma ua faamoemoe o le masina o Me e amata ai le liki muamua a tama aoga,” o le saunoaga lea a Togiola.
Saunoa le alii kovana, e tolu aoga ua latou taliaina le talosaga a le ASRU ma ua sauni foi e tuuina atu a latou au lakapi ta’ito’a 15 i le liki o le a amataina i le masina fou, ma o aoga ia e aofia ai le aoga Maualuga a Leone, Tafuna ma le NVTHS.
O le faanaunauga a le ASRU o lo o i ai, e le gata i le taamilosaga ta’ito’a 15 mo fanau aoga, ae tatau foi ona i ai ma sa latou taamilosaga ta’ito’a 7 ina ia faamasani ai fanau aoga i le faatinoina o le taaloga.
Ua talosagaina e le alii kovana kalapu lakapi uma i le atunuu ina ia fesoasoani i le atina’eina o le lakapi i totonu o aoga, ina ia mafai ai ona faasoa atu lo latou silafia i faiaoga o le a faafoeina au a aoga.
“E leai se isi auala e sili atu ona televave mo le faaleleia ma le atina’eina o le lakapi i le teritori, nai lo le amata mai i totonu o aoga, o lo’u faanaunauga foi lena o loo i ai, ia le gata i le taaloga football e atina’e i totonu o aoga, a ia maua atu ai foi ma le avanoa o le taaloga lakapi,” o le saunoaga lea a le alii kovana.
Na taua e le peresetene o le Faalapotopotoga o Taaloga Lakapi i le Pasefika (FORU), le afioga Tauiliili Harry Schuster, ina ua fesiligia e le Samoa News, e televave atu le atina’eina o le taaloga lakapi pe afai e amata mai totonu o aoga.
I le avea ai o Tauiliili o se tasi o malo faaaloalogia o le taamilosaga taitoa 7 a le TMO Pago Marist lea na faataunuuina i le faaiuga o le vaiaso na te’a nei, sa maua ai le avanoa e fesiligia ai o ia i le tulaga ua i ai le talosaga a Amerika Samoa i totonu o le IRB, ina ia avea ai Amerika Samoa ma sui tumau o Faalapotopotoga o le Taaloga Lakapi i le lalolagi, le IRB.
Saunoa Tauiliili, o le fonotaga a le IRB lea o lo o loma nei ia Me o le a tuuina atu ai loa i totonu o mataupu o lea fonotaga, le talosaga a Amerika Samoa na tuuina atu i le masina o Oketopa o le tausaga na te’a nei.
Na taua foi e Tauiliili e faapea, ua maea ona la fesootai ma le alii kovana e tusa ai o taualumaga uma o lea faamoemoe, ma ua ia faailoa foi i ai le tulaga ua oo i ai le talosaga sa tuuina atu.
“E tatau ona maea le masina o Me ua maua e le ASRU se tala fiafia e uiga i le latou talosaga sa tuuina atu, o lo’u faanaunauga foi lea o loo i ai, ia mafai ona agai atu pea le atina’eina ma le faaleleia o le taaloga lakapi i Amerika Samoa nei, i se tulaga maualuga ma televave lona faatinoina, ina ia mafai ai ona ausia nisi o faamanuiaga mai le IRB o loo maua e isi atunuu tetele o le lalolagi e aofia ai ma Samoa,” o le saunoaga lea a Tauiliili, o ia foi lea o le sui o Samoa ma Amerika Samoa i totonu ole IRB.
Saunoa se tasi o sui o le Iuni Lakapi a Samoa ia Tuilagi Saipele e faapea, afai e vave le aapa mai o aoga e opogi ma lagolago le taaloga lakapi, e le umi lava ae vaaia e Amerika Samoa le lumana’i o ana tama fanau i lenei taaloga.
“O le taimi nei i Samoa ua matua saoasaoa ma televave le atina’eina o le lakapi i totonu o aoga, e oo foi i nuu ma kalapu i tua, ua matua televave lava, afai la e faapena le teritori nei, o lona uiga o le isi 3 i le 4 tausaga o le a matagofie ai se au a fanau aoga e i lalo o le 19 tausaga e avatu i Amerika Samoa nei,” o le saunoaga lea a Tuilagi.
Saunoa Togiola, o le autu ua manatu ai le ASRU e tatala le lakapi i tua i aoga, ina ia faigofie ai ona tuu faatasi se au lakapi a tama i lalo o le 19 tausaga, ma faamasani ai tama aoga i le faatinoina o le taaloga atoa ai ma tulafono.
“O lo’u manatu ia lelei se tulaga o se au a tama e i lalo o le 19 tausaga e avatu i Amerika Samoa nei, ina ia tausinio i taamilosaga a le IRB lea o loo tausinio ai isi atumotu o le Pasefika e aofia ai ma Samoa,” o le saunoaga lea a le alii kovana.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.